Халыҡтарҙы берләштерҙе байрам\nҮткән аҙнала Сибай ҡалаһы делегацияһы Силәбе өлкәһенең Троицк ҡалаһында үткән һабантуйға барып ҡайтты. Башҡортостан исеменән сығыш яһаған яҡташтарыбыҙ халҡыбыҙҙың ғөрөф-ғәҙәттәрен, йыр-бейеүҙәрен күрһәтте.\nБайрам шаулап-гөрләп уҙҙы, тиһәк тә хата булмаҫ. Шулай булмай, төрки халыҡтары өсөн уҙғарылған сараға Ҡаҙағстан, Татарстан, Башҡортостан, Силәбе өлкәһенән йәмғеһе 15 меңдән ашыу кеше йыйылды. Улар иҫәбенә бер көн алда үткән V Бөтә Рәсәй «Рәсүлев уҡыуҙары: Ислам Рәсәй тарихында һәм хәҙерге заманда» ғилми-ғәмәли конференцияһында ҡатнашыусылар—Амман халыҡ-ара ислам фәндәре университеты профессоры, шәйех Әбдразаҡ Әссәйеди һәм башҡа Рәсәй һәм БДБ илдәренән килгән диндарҙар инде.\nҺабан байрамына килеүселәрҙе өлкә губернаторы Борис Дубровский сәләмләне.\n—Ер эштәрен төбәк халҡы уңышлы атҡарып сыҡты,—тине ул.—Ауыл хужалығын үҫтереү—төп бурысыбыҙ. Яңынан-яңы алымдар, технологияларҙы үҙләштереү өҫтөндә әүҙем эшләйбеҙ. Бөгөнгө сараға халыҡтың күпләп килеүе ҡыуандыра. Һабантуй байрамы милли сиктәрҙе күптән үткән. Был ерҙә эшләгән бар халыҡтың дөйөм байрамы.\nАртабан Башҡортостан Республикаһының премьер-министры урынбаҫары Илшат Тажетдинов һәм башҡа ҡунаҡтар һүҙ алып, байрамдың ер кешеһен данлауҙан тыш, халыҡтар дуҫлығы йәһәтенән әһәмиәтен билдәләне.\nӘ һәр халыҡтың мәҙәниәтен, ғөрөф-ғәҙәттәрен үҙенсәлекле сағылдырған күргәҙмәләр кемдәрҙе генә ҡыҙыҡһындырманы икән? Сибайҙар ҡорған тирмәләр, милли ризыҡтарҙан һығылған өҫтәл, милли кейемдәр һәм көнкүреш әйберҙәре халҡыбыҙҙың боронғо йәшәйешенә алып ҡайтты. Ҡала хакимиәте башлығының социаль эштәр буйынса урынбаҫары Гүзәл Ишемғолова, эштәр идарасыһы Айнур Иҙрисов, мәҙәниәт бүлеге начальнигы Гөлназ Аҡназарова етәкселегендә барған делегацияның етди әҙерлеге күҙгә ташланды. Театр-концерт берекмәһенең бай рух менән һуғарылған концерты һәр кемде үҙенә тартмай ҡалмағандыр.\n—Беҙҙең тирмәнән кеше өҙөлмәне. Рустар, татар, ҡаҙаҡтар—барыһы ла милли йолаларыбыҙ, ризыҡтарыбыҙ менән ҡыҙыҡһынды. Хатта, милли кейемдәребеҙҙе кейеп, фотоһүрәткә лә төштөләр,—тип тәьҫораттары менән уртаҡлашты «Йәнгүҙәй» ансамбле ағзаһы Дилара Рафиҡова.—Силәбе өлкәһе губернаторы Борис Дубровский менән алыҫтан килгән хөрмәтле ҡунаҡ—шәйех Әбдразаҡ Әссәйедигә тирмәбеҙ хуш килде. Бигерәк тә, эскә ҡул йыуҙырып индереүҙе оҡшаттылар.\nЯҡташтарыбыҙ балаға исем ҡушыу йолаһын күрһәтеп, сабыйға Зәйнулла исемен бирҙе. Сит өлкәләрҙә йәшәгән милләттәштәребеҙ ҙә ҡымыҙ, буҙа тәмләне, ат сбруйҙары һәм башҡа көнкүреш әйберҙәре менән ҡыҙыҡһынды.\n—Башҡортостандан ситтә йәшәһәләр ҙә, уларҙың халҡыбыҙ рухына тоғро ҡалыуы, алсаҡлыҡ, ябайлыҡ кеүек сифаттарҙың юғалтмауҙары һөйөндөрә,—ти Дилара Мөхөтдин ҡыҙы.\nБайрамдың тағы бер үҙенсәлеге—бар халыҡ алдында 15 минут эсендә 3 меңдән ашыу йомортҡа бешерелде һәм теләге булғандарға таратып бирелде. Уны бешереүгә 7 литр үҫемлек майы, 1 кг тоҙ тотонолдо. Икенсе рекорд иһә 220 килограмлыҡ сәк-сәк әҙерләнде.\nҺабантуйҙың төп саралары—милли көрәш, ат сабышы, башҡа милли ярыштар ҙа халыҡты күпләп йәлип итте.


Баш ҡалала тағы ла бер музыкаль фонтан эшләй башлаясаҡ // Йәмғиәт | новости башинформ.рф\nБаш ҡалала тағы ла бер музыкаль фонтан эшләй башлаясаҡ\n17:30, 8 сентября 2015 Йәмғиәт\nБаш ҡалала тағы ла бер музыкаль фонтан эшләй башлаясаҡ Фото: Олег Яровиков\nӨФӨ, 2015 йыл, 8 сентябрь. /«Башинформ» мәғлүмәт агентлығы, Эльмира Сабирова/.\nӨфөлә тағы ла бер музыкаль фонтан эшләй башлаясаҡ, был юлы иһә ҡаланың төньяғында. Өфө дәүләт нефть техник университетының Йәштәр һарайы янындағы фонтан реконструкцияланды: хәҙер ул төҫлө һәм музыкаль.\nӨфө хакимиәтенең матбуғат хеҙмәте хәбәр итеүенсә, был фонтан Черниковкала 60 йыл самаһы элек, 1956 йылда, барлыҡҡа килгән һәм тәүге көндәрҙән үк ҡала халҡының яратҡан урынына әйләнгән. Ошо ваҡыт эсендә ул бер нисә тапҡыр төҙөкләндерелгән. Быйыл капиталь төҙөкләндереү эштәре башҡарылған: мәрмәр плитәләр һалынған, һауыты яңыртылған, инженер селтәрҙәре алмаштырылған, тирә-йүне матурланған. Яҡын арала фонтан рәсми рәүештә асыласаҡ.\n30 июндә Өфөлә Башҡорт дәүләт опера һәм балет театры янындағы скверҙа «Ете ҡыҙ» исемле беренсе музыкаль фонтан эшләй башланы. Ҡыҫҡа ғына ваҡыт эсендә ул өфөләрҙең һәм баш ҡала ҡунаҡтарының яратҡан ял итеү урындарының береһенә әүерелде.


Журналист мәҙәктәре. "Ятып төшөр"\n10 Июнь 2018, 19:51\nЖурналист етди һөнәр һымаҡтойолһа ла, ҡайсаҡ шундай ҡыҙыҡ хәлдәргә, күренештәргә юлығып ҡуяһың. Райондаяңы мәҙәниәт усаҡтары асылып, министрҙың эш сәфәре менән килеүе ине.\nЖурналист етди һөнәр һымаҡ тойолһа ла, ҡайсаҡ шундай ҡыҙыҡ хәлдәргә, күренештәргә юлығып ҡуяһың. Районда яңы мәҙәниәт усаҡтары асылып, министрҙың эш сәфәре менән килеүе ине. Йөрөп ятабыҙ шулай ауылдар буйлап. Фотоға төшөрәбеҙ, яҙабыҙ, һыҙабыҙ, тигәндәй. Минең менән урта йәштәрҙәге хеҙмәттәшем дә йөрөй. Бына сираттағы клубҡа индек. Яңы ғына иҙән һөртөп алғандар. Әле ялтыры ла уңмаған иҙән буяғы тағы ла балҡып киткән һымаҡ. Район хакимиәте вәкилдәре, министр апай сәхнә яғына үтә. Уларҙың үҙ-ара һөйләшә-һөйләшә сәхнә түрен байҡауҙарын төшөрөп алмаҡсы булып хеҙмәттәшем улар яғына йүгерә. Ялтырап ятҡан иҙәндә йүгереп буламы ни инде, тайып йығылып китә, хатта баяғы төркөм алдына шыуып уҡ барып ята. Үҙен уйламай әле ул. Ҡулында ҡиммәтле яңы фотоаппарат. Яуаплылыҡ уның иңендә. Боҙолоп ҡуймаһын тип үҙе ҡәҙерләп күтәргән. Ситтән ҡарап торғанда ятып фото төшөрөргә ниәтләгән һымаҡ күренә. Беҙҙең менән бергә йөрөгән район хакимиәте башлығы аптырап ҡалманы: "Оһ! Бына бит! Беҙҙең журналистар улар шулай! Ятып та төшөрәләр!" -тип төптө етди тон менән майлап та ҡуйҙы.\nТөштән һуң тағы бер ауылға мәҙәниәт йортон асыу тантанаһына киттек. Иң аҙаҡтан бөтәһен бергә теҙеп, иҫтәлеккә фотоға төшөргәндә төркөм араһынан баяғы ағай:"Ятып төшөр, ятып төшөр!"-тип күҙ ҡыҫа. Белгәндәр көлөштө.


ҺАЙЛАУҒА - ЙӘРМИНКӘ\n8 Сентябрь 2019, 14:28\nУрмансы ауылында мәктәп уҡытыусылары, ата-әсәләр йәрминкә ойошторҙо.Уҡытыусылар Венера Ғәлина, Светлана Дилмөхәмәтова ауылдаштарына ҡоймаҡ, шәңкә кеүек бешерелгән ҡамыр ризыҡтары, эремсек, ҡаймаҡ, кәзә һөтө, салаттар тәҡдим итһә, ата-әсәләрҙән Радмир менән Рита Солтановтар ҡорт балы килтергәйне. Ә Зөлфирә Ғәлина һатыуға үҙенең ҡул эштәрен: бәйләм һәм милли биҙәүес әйберҙәрен алып сыҡҡайны. Шулай уҡ бында мәктәп баҡсаһында үҫтерелгән йәшелсәләр ҙә бар.#ӘйҙәҺайлауға #АйдаНаВыборы\nУрмансы ауылында мәктәп уҡытыусылары, ата-әсәләр йәрминкә ойошторҙо.\nУҡытыусылар Венера Ғәлина, Светлана Дилмөхәмәтова ауылдаштарына ҡоймаҡ, шәңкә кеүек бешерелгән ҡамыр ризыҡтары, эремсек, ҡаймаҡ, кәзә һөтө, салаттар тәҡдим итһә, ата-әсәләрҙән Радмир менән Рита Солтановтар ҡорт балы килтергәйне. Ә Зөлфирә Ғәлина һатыуға үҙенең ҡул эштәрен: бәйләм һәм милли биҙәүес әйберҙәрен алып сыҡҡайны. Шулай уҡ бында мәктәп баҡсаһында үҫтерелгән йәшелсәләр ҙә бар.


60 ЙЫЛ БЕРГӘ—БЕРГӘ\nСибай ҡалаһында йәшәүсе хөрмәтле Мөкәрәмә Шәһит ҡыҙы Ширмаева 80 йәшлек ғүмер үренә аяҡ баҫа. Мөкәрәмә Шәһит ҡыҙы 1937 йылдың 15 октябрендә Баймаҡ районының Fәҙелбай ауылында хәлле ғаиләлә донъяға килгән. Донъялар тыныс тормауын һиҙгән атаһы ҡатыны Зөлфиәгә: «Бөйөк Ватан һуғышы башланыр инде, кәләш. Һин ҡалайтһаң да балаларымды ла, үҙеңде лә һаҡла!»—тип иҫкәртә лә әрме сафына китә.\nЫсынлап та, күп тә тормай һуғыш ғәрәсәте ҡуба. Атайҙары яу яланында башын һала. Әсәйҙәре Зөлфиә өс балаһын: Фәрит ағаһын, Мөкәрәмәне, Фәррәхте ел-ямғыр тейҙермәй үҫтерергә тырыша. Өләсәһе Фариза ярҙамы менән ауыр һуғыш йылдарын үткәреп ебәрәләр. Әсәләре барыһы ла фронт өсөн, барыһы ла Еңеү өсөн тип тырышып эшләй. Колхозда эшләмәгән эше ҡалмай, Магнит ҡалаһына орлоҡ ташый, унан яғыулыҡ алып ҡайта. Тырыш эшсегә фатир бирәләр, 2 һыйыр көтөп, балаларын аҡтан мәхрүм итмәй, аталарына вәғәҙә иткәнсә кәм-хур итмәй үҫтерә. Мөкәрәмә Беренсе Этҡол мәктәбендә белем ала. Унан һуң төрлө эштәрҙә эшләй. 1957 йылдың 17 ноябрендә Мөкәрәмә Шәһит ҡыҙы фронтовик Хәбип Шөғәйеп улы Азаматовҡа кейәүгә сыға. Бына инде улар 60 йыл бергә-бергә, бер-береһенә терәк-таяныс булып донъя көтә. 1963 йылда Азаматовтар ғаиләһе Сибай ҡалаһына күсеп килә.\nТаусылар ҡалаһында Мөкәрәмә Шәһит ҡыҙы әҙерләү-һатыу базаһында, элеваторҙа, орлоҡ станцияһында эшләй. Намыҫлы хеҙмәте өсөн төрлө маҡтау ҡағыҙҙарына, грамоталарға лайыҡ була. Хәбип Шөғәйеп улы иһә «Сельхозтехника» ла эшләп хаҡлы ялға сыға. Ҡала ҡасабаларының береһендә мал көтөп, баҡса үҫтереп матур йәшәйҙәр улар. Өлкәнәйә килә фатирға күсһәләр ҙә, коллектив баҡсаларын ташламайҙар.\n—Донъябыҙ етеш, теүәл. Һуғыш михнәттәрен күрһәк тә, оҙон ғүмер кисереүебеҙ сәләмәт йәшәү рәүеше алып барыуҙандыр, тибеҙ. Хәләл ефетем минән 10 йәшкә кесе, уның йәшлеге миңә күсә. Уның менән яу юлым үткән тарафтарҙа, Кенигсбергта бер нисә тапҡыр булдыҡ,— ти ветеран Хәбип Шөғәйеп улы.—Мөкәрәмәм аш-һыуға оҫта, башҡорт халыҡ йырҙарын башҡарыуға әүәҫ. Аллаһы Тәғәлә беҙгә бала һөйөү бәхетен бирмәһә лә, бушлыҡ тоймайбыҙ. Ағайым, һеңлем, ҡайнағам, ҡәйнештең балалары беҙҙе ташламай, инәй-олатай тип өҙөлөп торалар. «Азатлыҡ» социаль үҙәге хеҙмәткәрҙәре ярҙамдарынан айырмай. Олоғайған көнөбөҙҙә ҡәҙер-хөрмәткә төрөнөп, парлы ғүмер кисереүебеҙ үҙе ҙур бәхет.\nОло йөрәкле яугиргә декабрҙә 91 йәш туласаҡ. Хәбип Шөғәйеп улына һәм уның хәләл ефете Мөкәрәмә Шәһит ҡыҙына сәләмәтлек, бәхет, тыныс имен ҡартлыҡ, бергә-бергә ҡыуаныста-шатлыҡта 100 йәшкә ҡәҙәр йәшәүҙәрен теләйбеҙ.


Изгелек һәм мәрхәмәтлелек байрамы менән! // Сәйәсәт | новости башинформ.рф\nИзгелек һәм мәрхәмәтлелек байрамы менән!\n16:35, 8 июня 2009 Сәйәсәт\nБашҡортостан Президенты Мортаза Рәхимов социаль хеҙмәткәрҙәрҙе бөгөн билдәләнгән һөнәри байрамдары менән ҡотланы. Аҫта ошо ҡотлау тексын бирәбеҙ.\n"Халыҡты социаль яҡлау системаһының хөрмәтле хеҙмәткәрҙәре!\nҺеҙҙе һөнәри байрамығыҙ — Cоциаль хеҙмәткәрҙәр көнө менән ихлас ҡотлайым!\nҺоҡланғыс, бөтә йәмғиәткә кәрәкле был байрам беҙҙең тормошҡа ныҡлы үтеп инде. Ул изгелек һәм мәрхәмәтлелек көнөнә әүерелде. Беҙ үҙенең көндәлек хеҙмәте менән тормош ауырлыҡтарын еңеүҙә ветерандарға, өлкән йәштәге граждандарға һәм инвалидтарға терәк булғандарҙы, етем балалар һәм ата-әсә ҡарауынан мәхрүм ҡалған балалар хаҡында хәстәрлек күреүселәрҙе, граждандарҙың аҙ яҡланған категорияларына ярҙам итеүселәрҙе хөрмәтләйбеҙ.\nБашҡортостанда халыҡты социаль яҡлау традиция булараҡ дәүләт сәйәсәтенең мөһим йүнәлеше булып тора. Бөгөн республиканың һәр өсөнсө кешеһе тиерлек теге йәки был социаль ярҙам сараһына йәлеп ителгән. Бының өсөн беҙҙә тейешле хоҡуҡи нигеҙ булдырылған, айырым маҡсатлы программалар һәм социаль йүнәлештәге концепциялар уңышлы тормошҡа ашырыла. Социаль хеҙмәтләндереү учреждениеһының матди-техник базаһы планға ярашлы нығытыла. Социаль пособиелар һәм төрлө компенсациялар түләү өсөн бүленгән финанс средстволары күләме йылдан-йыл арта.\nОшо изге эштә социаль хеҙмәткәрҙәрҙең юғары профессионализмынан тыш ыңғай һөҙөмтәләргә өлгәшеү мөмкин түгел. Яҡындарығыҙға һөйөүегеҙ һәм тирә-яҡтағыларға үҙегеҙҙең эскерһеҙ иғтибарығыҙ менән һеҙ иртәгәһе көнгә ышаныс уятаһығыҙ, изге һүҙегеҙ һәм эшегеҙ менән меңдәрсә кешеләргә ярҙам итәһегеҙ.\nСоциаль өлкәнең хөрмәтле хеҙмәткәрҙәре! Изгелек һәм һөнәрегеҙгә тоғролоҡ, күңел йылылығы һәм кешеләр яҙмышына битараф булмауығыҙ өсөн һеҙгә рәхмәт.\nҺеҙгә ныҡлы сәләмәтлек, именлек һәм бәхет, еңел булмаған, әммә тыуған Башҡортостаныбыҙ һәм бөтә Рәсәй файҙаһына кешеләр өсөн бик кәрәкле хеҙмәтегеҙҙә уңыштар теләйем!\nБашҡортостан Республикаһы Президенты М. Рәхимов".\nТеги: социаль хеҙмәткәрҙәр, байрам, ҡотлау


Яратҡанын ҡасан белдерер? | Йәншишмә\nЯратҡанын ҡасан белдерер?\nНаписал в 18 августа 2017, 13:33\nМинең дә яратҡан кешем бар. Уның менән бик яҡшы дуҫбыҙ. Үҙе бер йәшкә өлкән. Алдына бер нәмәне алһа, аҙағына хәтлем еткереп ҡуя. Талапсан булһа ла, бик аңлаусан кеше ул. Бөтә эс серҙәреңде һөйләргә була. Мине аңлап, кәңәштәрен дә бирә.\nБеҙ уның менән «Бәйләнештә» селтәрендә бик йылы аралашабыҙ. Икенсе ауылда йәшәүенә ҡарамаҫтан, йыш ҡына күрешеп тә торабыҙ. Кискеһен велосипедта бергә йөрөйбөҙ. Еләк йыйырға ла бергә барғаныбыҙ булды. Ҡайһы ваҡытта ул мине шоколад менән һыйлай, сәскәләр бүләк итә. Дуҫым миңә ҡарата ниндәй тойғолар кисергәнен әйткәне юҡ әле. Үҙем дә белдермәйем. Ә бит ул миңә күптән оҡшай.\n« Хаҡым барҙыр\nИхлас йылмайыуы күҙ алдымда »


Әҙәпкә кемдән өйрәндең? (Яҙыусы һәм педагог Л. Яҡшыбаева әҫәрҙәре буйынса китап уҡыусылар конференцияһы) » Журнал «Учитель Башкортостана»\nГлавная » Башҡорт теле һәм әҙәбиәте » Әҙәпкә кемдән өйрәндең? (Яҙыусы һәм педагог Л. Яҡшыбаева әҫәрҙәре буйынса китап уҡыусылар конференцияһы)\n2017 йыл — Экология һәм айырыуса һаҡланған тәбиғәт биләмәләре йылы\nӘҙәпкә кемдән өйрәндең? (Яҙыусы һәм педагог Л. Яҡшыбаева әҫәрҙәре буйынса китап уҡыусылар конференцияһы)\nСибай төҙөлөш һәм сервис колледжы уҡытыусыһы\nМаҡсат. Л. Яҡшыбаева ижадына таянып, экология, тәбиғәтте һаҡлау проблемаһының күтәрелеше тураһында белем һәм һаҡсыл ҡараш, уҡыусыларҙа һайлаған һөнәренә ғорурлыҡ хистәре, әҙәп, маҡсатлы йәшәү, илһөйәрлек тойғолары тәрбиәләү.\nАлып барыусы. Әҙәби тәнҡитсе В.Г. Белинский: «Әҙәбиәт – халыҡтың аңы ул, уның рухи тормошоноң сағыу бер емеше», – тигән. Ысынлап та, һәр кеше китап уҡырға, уны аңларға, йөкмәткеһе буйынса фекер йөрөтә белергә тейеш. Бөгөн беҙ әҙәбиәткә, китап уҡыу аша һайлаған һөнәребеҙгә ҡарата хөрмәтле мөнәсәбәт, уның менән ғорурланыу тойғоһо тәрбиәләргә тырышайыҡ. Йәшәүҙең асылы, маҡсаты хаҡында уйланайыҡ.\nӘ хәҙер яҙыусы һәм педагог Лира Әхмәт‑Яҡшыбаеваның тормош юлына байҡау яһайыҡ.\n1‑се уҡыусы (экранда – яҙыусы һәм уның китаптар күргәҙмәһе слайды).\nЛира Миңләхмәт ҡыҙы Яҡшыбаева 1947 йылдың 15 февралендә Ғафури районы Сәйетбаба ауылында тыуған. 1970 йылда Башҡорт дәүләт университетын тамамлаған. 1992 йылдан – Сибай ҡалаһының мәктәп‑интернатында, 1997 – 2002 йылдарҙа 13‑сө башҡорт мәктәбендә уҡытыусы булып эшләй. Л. Яҡшыбаева күңелендә йөрөгән әйтер һүҙҙәрен проза жанрында уҡыусыға еткерә. 2009 йылда «Мөжәүир хәҙрәт» әҫәре өсөн – Р. Өмөтбаев исемендәге, 2011 йылда «Һынауҙарҙан туҡылған яҙмыш» китабы өсөн Ж. Кейекбаев исемендәге премияларға, «Башҡортостан», «Йәшлек» гәзиттәренең, «Шоңҡар» журналының йыл лауреаты исеменә лайыҡ була. Ул – рухыбыҙҙы байытыр, күңелебеҙҙе сафландырыр «Ауыл ҡатыны» (2000), «Сәйер бүләк» (2000), «Бөтәбеҙгә бер Ер шары» (2013), «Мөжәүир хәҙрәт», «Табын иле изгеләре», «Ғабдулла Сәйеди», «Зәйнулла ишан», «Әүлиәләр аманаты», «Һынауҙарҙан туҡылған яҙмыш», «Ашҡаҙар вальсы», «Вәрәҙәкүл аҡсарлағы» (2013), «Халҡыбыҙ изгеләре» (2014) китаптарының авторы.\nАлып барыусы.Лира Яҡшыбаеваның «Бөтәбеҙгә бер Ер шары» китабында бирелгән «Бөтәбеҙгә бер Ер шары», «Вәрәҙекүл аҡсарлағы», «Ырыҫлытау ыласыны» повестары – һөнәри белем биреү уҡыу йорттары студенттарына дәрестә ҡулланыу өсөн бик ҡулайлы әҫәрҙәр. «Бөтәбеҙгә бер Ер шары» повесына күҙәтеү яһайыҡ.\n2‑се уҡыусы (слайд). «Тыуған ерем! Ниндәй гүзәлһең һин! Тулҡынып аҡҡан йылғаларың, сылтыр шишмәләрең, йырып сыҡҡыһыҙ ҡарағай урмандарың, икһеҙ‑сикһеҙ ҡылғанлы далаларың, мең төрлө сәскә еҫе аңҡытҡан болондарың, болоттарға ашҡан тауҙарың, урман‑ҡыр тулы йәнлектәрең, өҙҙөрөп һайрар ҡоштарың – былар барыһы ла минең тыуған илемдә!\nЙыһандар хужаһы биргән урын – ул беҙҙең туған халҡыбыҙҙың дөйөм баш йорто. Урмандарға барһаҡ, кәрәкһә, кәрәкмәһә лә, сәскәләрҙе өҙөп‑йолҡабыҙ, шишмәләребеҙҙең тамырҙарын ҡоротоп, машиналар менән кисеп үтәбеҙ. Урмандарыбыҙҙы ҡырып тунайбыҙ. Завод, фабрикаларҙың таҙартылмаған бысраҡ һыуҙарын йылғаларыбыҙға ағыҙабыҙ. Һыуҙар ағыулана, йылғалар ауырый, аҙаҡ һайығып, ҡорой. Ер тарихында бындай вәхшилеккә тик әҙәм балаһы ғына һәләтлелер. Һуңғы йылдарҙа хазиналы еребеҙгә байҙар хужа булып алды ла ер аҫты байлыҡтарын мәңге бөтмәҫтәй күреп, Ер‑әсәне талап, көндән‑көн күберәк табыш алырға тырыша», – тип яҙа автор.\n«Бөтәбеҙгә бер Ер шары» повесына эпиграф итеп В.И. Вернадскийҙың һүҙҙәре алынған: «Кешелек донъяһы үҙенең үҫеше өсөн генә түгел, тотош Ер планетаһының хәле һәм киләсәге өсөн яуаплы». Эйе, тәбиғәт яҙмышы кеше ҡулында, ул ярҙам һорай. Был повеста ошондай юлдар бар: «Тиҙҙән – ахырызаман. Ерҙә тормош бөтәсәк, – тип әҙәм аңын томаларға тырышҡан шарлатан аферистарҙың, дәлилдәр менән раҫланмаған хәбәр һөйләгән скептиктарҙың, урынһыҙ сәбәләнеүсе буш ҡыуыҡтарҙың өңөн тығырға теләйем, – ти Рафиҡ. – Уларса, йәнәһе, йәһәннәмгә әйләнәсәк Ер шарын ниңә һаҡлап ыҙаланырға? Форсат барҙа типтереп йәшәп ҡалырға! Беҙҙән һуң, әйҙә, ерҙең аҫты өҫкә әйләнеп, зил‑зибәр ҡупһып, туфан баҫһын». Фән кандидаты Рафиҡтың ене һөймәй шундайҙарҙы: «Әҙме ни беҙҙең арала демагогтар?» – ти ул.\n«Бөгөн кешелек донъяһы ҡорбанына ҡаҙалған ҡан эскес ас талпанды хәтерләтә. Ҡайҙа ҡарама – вышкалар, шахталар, карьерҙар. Бер килкеһе Ер‑әсәнең елек майын һура, икенселәре һөйәген кимерә, өсөнсөләре тереләй тиреһен тунай. Тәбиғәт байлығының исраф ителеүе самаһыҙ. Шул сәбәпле һыуҙар эсеүгә яраҡһыҙ булып бысрана, һауа хаяһыҙ ағыулана, урмандар аяуһыҙ ҡырҡыла. Әллә, юғиһә, Йыһан хужаһы Юғары Көс әҙәми затты артыҡ яратып, самаһыҙ иркәләп, үҙе шулай шашындырҙымы?».\nБыл юлдар әҫәргә уҡыусы бөгөнгө көнгә айыҡ аҡыл менән ҡараһын, киләсәк тормошто күҙ алдына килтерһен өсөн индерелгән. Повестың төп геройы Рафиҡ Мөғинов ошондай күренештәргә ҡаршы алышҡа сыға, илебеҙ байлығына ҡул һуҙырға йыйынған инвесторҙарҙы фаш итә. Дөйөм халыҡ байлығын туҙҙырып, үҙ кеҫәләрен ҡалынайтырға йыйынған хаяһыҙ коммерсанттарға көрәш иғлан итә һәм ошо ҡатмарлы, тиңһеҙ көрәштә үҙенә теләктәштәр, фекерҙәштәр эҙләй.\nГеология фәндәре кандидаты, Силәбе политехник институты доценты Рафиҡ Камалетдин улы Мөғинов Екатеринбургта «XXI быуат һәм кешелек донъяһының глобаль тормошҡа күсеүе» темаһы буйынса үтәсәк симпозиумға килә. Форум башланыуға ике сәғәт ваҡыт ҡалғас, ул план‑программа менән таныша. Немец ғалимы Эрнест Фейхтвангерҙың темаһын бер нисә тапҡыр уҡып сыға һәм нимәлер һиҙә, моғайын, һоранырға итәлер, тип шомлана. «Беҙҙә бынамын тигән ҡорамаллы заводтар буш тора, ә һеҙҙә сеймал бар, әйҙә бергәләп хеҙмәтләшлек итәйек, беҙ инвестор булырбыҙ», – тип әйтергә самалайҙыр ҡунаҡ. Ниңә Американың проблемаларын тикшермәй? Статистика мәғлүмәттәренә ҡарағанда, унда ла хәл бик ҡырҡыу тора.\nРафиҡ Камалетдин улы инвесторлыҡты «экономик эгоизм» тип ҡарай һәм уға юл ҡуйылмаһын өсөн көрәшә. Үҙенең ғалимлыҡ бурысын ул, беренсе сиратта, иленә, халҡына, милләтенә, киләсәккә янаған хәүефте алдан күреп, ваҡытында туҡтатырҙай саралар табыуҙа күрә.\nКөткән форум башлана. Сығыштар бик көслө була. Бигерәк тә, немец ғалимы Эрнест Фейхтвангер әфәнде:\n– Ер шары – ерҙә йәшәгән бөтә халыҡтыҡы. Ул – уртаҡ өйөбөҙ. Беҙ уны бергәләшеп һаҡларға бурыслы. Уралды ғына алайыҡ. Уртаса бер квадрат километр ергә егерме‑егерме биш кеше тура килһә, Японияла – өс йөҙ утыҙ бер кеше, Бөйөк Британияла – ике йөҙ утыҙ алты кеше, Рәсәйҙә ун кеше тура килә. Глобализацияны мин шулай аңлаймын: Ер шарында урын һәр халыҡҡа, ер аҫты һәм ер өҫтө байлыҡтары һәр илгә тигеҙ, һәр милләткә тиң бүленергә тейеш, – ти. Бындай сығышҡа ҡаршы Рафиҡ Мөғинов ҡаты итеп үҙ фекерен еткерә:\n– Ҡайһы бер сит ил инвесторҙары Башҡортостан, Көнбайыш Себер тарафтарында үҙҙәренең яңы технологияһын файҙаланып, ҙур килем алырға тырыша. Икенсе төрлө әйткәндә, беҙҙең тәбиғәт ресурстарын һәм осһоҙ эшсе көсөн ҡулланып байырға ынтыла. Уларҙы беҙҙең экологияның зарар күреүе, тирә‑яҡ мөхиттең бысраныуы, халыҡтың һаулығы ҡаҡшауы һис кенә лә борсомай. Беҙ, Башҡортостан ғалимдары, бындай контракттар төҙөлөүгә ҡаршы сығырға тейешбеҙ. Минеңсә, һәр ил үҙ сеймалын үҙе самалап һаҡсыл тотонһон.\nБындай сығыш, әлбиттә, берәүгә лә оҡшамай. Симпозиумдан сит ил вәкилдәре бик ауыр уйҙар менән ҡайта.\nИкенсе көндө Рәсәй Фәндәр академияһы Рафиҡ Камалетдин улына тиҙҙән Берләшкән Милләттәр Ойошмаһының Рио‑де‑Жанейрола үткәрәсәк конференцияһында сығыш яһау тәҡдиме менән мөрәжәғәт итә. Рафиҡ был ҡыуаныслы хәбәрҙе ихлас ҡабул итә. Яҡшы тәржемәсе булараҡ, һөйгәне Линараны ла үҙе менән алып бара һәм уңышлы сығыш яһап, БМО ғалимдары араһында танылыу яулап, үҙ иленә ҙур ҡәнәғәтлек менән ҡайта егет.\n3‑сө уҡыусы. Әҫәрҙә шулай уҡ мөхәббәт проблемаһы ла ярылып ята.\nРафиҡ Мөғинов Мейәс йылғаһы буйында тәүге мөхәббәте Линараны осрата. Стәрлетамаҡ балалар йортонда тәрбиәләнгән ауыр яҙмышлы Линара Башҡорт дәүләт университетының сит телдәр факультетында уҡып йөрөй. Ғәйбәт һүҙ, күңелде таш итер хат уны Екатеринбург ҡалаһындағы уҡыу йортона күсергә мәжбүр итә. Уҡыу менән бер рәттән, төрлө форумдарҙа, симпозиумдарҙа тәржемәсе булып йөрөгәндә, ул яңынан тәүге мөхәббәтен –Рафиҡты осрата.\nҺөйгәне менән ҡауышҡан Рафиҡ, илебеҙҙә күтәрелгән тәбиғәтте һаҡлау проблемаһы буйынса, хәҙер ихласлыҡ менән бергә эшләй башлай. Ғөмүмән, повесть бөгөнгө көн проблемаһы – тыуған ерҙе, тәбиғәтте, уның байлыҡтарын һаҡлау хаҡында.\nИлебеҙҙә 2017 йыл Экология һәм айырыуса һаҡланған тәбиғәт биләмәләре йылы тип иғлан ителде. Китаптың авторы Л. Яҡшыбаева был проблемаларҙы алдан күреп, уҡыусыға киләсәккә хәүеф янауын иҫкәртергә, ер‑һыуҙарыбыҙҙы, тәбиғәтебеҙҙе һаҡларға кәрәклекте аңлатырға ынтыла.\nАлып барыусы.Л. Яҡшыбаеваның «Ырыҫлытау ыласыны» повесын да уҡып сыҡтыҡ. Яҙыусы унда бик урынлы итеп мәҡәл һәм әйтемдәр ҡулланған. Хәҙер шул мәҡәл һәм әйтемдәрҙең тормошта, телмәрҙә дөрөҫ ҡулланылышы тураһында һөйләшәйек.\n4‑се уҡыусы. «Атаһы ниндәй – улы шундай», «Нәҫеленә ҡара ла балаһын күр», «Алма ағасынан алыҫ төшмәй», «Ишандан – ишан, нишандан нишан тыуа», «Бер ишандан – бер нишан, бер нишандан бер ишан тыуған» – был мәҡәл һәм әйтемдәр повеста бер нисә урында осрай. Математика уҡытыусыһы Тәслимә Ханнан ҡыҙы был әйтемдәрҙе Рамаҙанға дәрес һайын бер нисә тапҡыр ҡабатлай. «Насар уҡый, олимпиадаларҙа ҡатнашмай, Рамаҙан да атаһы юлынан китәсәк», – ти ул. Тик егет ул әйтемдәрҙең мәғәнәһен аңламай һәм ҡайтып олатаһынан һорай. «Нишан» ерәнгес, килбәтһеҙ, хәшәрәт тигәнде аңлата икән. Рамаҙан уҡытыусыға үпкәһен нисек әйтергә белмәй аҙаплана һәм ҡағыҙға: «Һеҙ «Ишандан – ишан, нишандан нишан тыуа», – тиһеҙ. Ә минең олатайым, «Бер ишандан – бер нишан, бер нишандан бер ишан тыуған», ти. Һәр кемдең киләсәге үҙ ҡулында. Атаһы ниндәй – улы ла шундай булырға тимәгән. Мин үҙемсә йәшәйәсәкмен». Хатты уҡығас, уҡытыусы үҙ хатаһын аңлай.\nРамаҙандың атаһы Ишбулды ағай ваҡытында алдынғы тракторсы булған. Колхоз тарҡалып эшһеҙ ҡалғас, билдәһеҙлектән эскегә бирелә. Көн һайын иҫерек атай ғаиләһенә тынғылыҡ бирмәй йонсота. Рамаҙан уның кеүек эскесе булырға теләмәй. Нисек итеп атаһынан эскеһен ташлатырға белмәй аптырап йөрөгән егет уның әшнәләре менән бергә эсеп ғауғалашҡандарын видеокамераға төшөрөп ала. Эсеү арҡаһында ауырып китеп, оҙаҡ ҡына больницала ятып ҡайтҡан атаһына форсаты сыҡҡанда телевизор аша яҙманы күрһәтә. Үҙенең әшәке ҡыланыштарын күреп аптырауға ҡалған атаһы ғаиләһенән ғәфү үтенә, башҡа эсмәҫкә ант итә. Шунан һуң ғаилә тыныс йәшәй башлай.\n5‑се уҡыусы. Клубта фермер Иҙел Шәмсетдинов менән булған осрашыу ҙа Рамаҙан өсөн әһәмиәтле була. Бала сағы көн‑төн айыҡмай эскән атаһы арҡаһында ауыр үткән Иҙел ағай бөгөн – хөкүмәтебеҙҙең юғары наградаһы С. Юлаев ордены кавалеры. Шундай ғаиләнән сыҡҡан Иҙел Шәмсетдинов: «Бер нишандан бер ишан тыуған», ул араҡыны өйөнә яҡынайтмай, әсәһен хөрмәт итеп матур йәшәй.\n– Ырыҫлытау ыласыны ул! – ти атай. – Бирешмәне, ныҡ булды, көслө рухлы ир‑егет. Иҙел ағайҙан өлгө алып йәшәргә кәрәк, тигән һығымта яһай Рамаҙан.\nАлып барыусы.Эйе, уҡыусылар. Был повестағы мәҡәл һәм әйтемдәр кешенең яҡшылығын күрә, мөмкинлек сыҡҡанда ярҙам итергә кәрәклекте белдерә. Яҡшынан – өлгө, насарҙан фәһем алырға кәрәк. Һәр кемдең киләсәге үҙ ҡулында. Яҡты маҡсат ҡуйып, уға ынтылғандар мотлаҡ уңышҡа өлгәшә, шуға һәр кем үҙен үҙе тәрбиәләргә бурыслы.\nХикмәт һәм аҡыл эйәһе Лоҡман Хәкимдән:\n– Әҙәпкә кемдән өйрәндең? – тип һорағандар.\n– Әҙәпһеҙҙәрҙән, – тип яуап биргән ул. – Кешенең әҙәпһеҙ, яуыз ҡылығын күрһәм, уны ҡабатлауҙан, уға оҡшауҙан тыйыла инем, – тип яуап биргән ул.


Тормош – йырлап туймаҫ бер йыр\n31 Май 2019, 16:26\nХалҡыбыҙҙың боронғо йырҙарын башҡарыусылар араһында үҙ төбәгенә генә хас үҙенсәлекле моңо, башҡарыу оҫталығы менән айырылып торғандар бар. Шуларҙың береһе – Әбйәлил ра-йоны Асҡар ауылында йәшәгән Мәрүә Ҡужәхмәтова.\nҺөнәре буйынса мәҙәниәттән йыраҡ торһа ла, халҡыбыҙҙың боронғо йырҙарын күңел түрендә йөрөтөп, көй-моңдарын халҡына өләшкән хеҙмәт ветераны ошо көндәрҙә 80 йәшен билдәләй. Хәтере шәп, зиһене яҡты, йәштәр кеүек дәртле ул әле лә.\nҒафури районының Мәндем ауылында донъяға килгән Мәрүә Ҡужәхмәтованың бала сағы ауыр һуғыш осорона тура килә. Әммә ауырлыҡтарға, тормош һынауҙарына һынмай ул, киреһенсә, сыныға ғына. Һәр ваҡыт йөҙөнән нур балҡыған инәйҙең тормошто һөйөүен, шаян, дәртле булыуын төҫмөрләү ҡыйын түгел. Ғүмер ебен һүткән саҡта Мәрүә Шәрифулла ҡыҙы үҙе күргән ауырлыҡтарҙы ла, заман михнәттәрен дә йылмайып бәйән итә. Бәғзе берәүҙәр кеүек зарланмай ул, киреһенсә, шул осорҙоң тик яҡшы яҡтарын һөйләргә тырыша.\n– Ауылдағы мәктәпте тамамлағас, Стәрлетамаҡҡа ебәрҙеләр. Элеваторҙа эшләнем, төҙөлөштә лә бил бөктөк. Бала саҡтан төрлө хеҙмәт күреү беҙҙең быуын йәштәрен тиҙ өлкәнәйтте. Йәшлегебеҙҙең сәскә атҡан ваҡытында ир-ат башҡарырға тейешле хеҙмәттәрҙе атҡарҙыҡ, ҡулдарыбыҙ ҡатып, һөйәлләнеп бөтөр ине. Бер юлы белем дә алдыҡ. Нисек кенә ауыр булмаһын, һәр саҡ көлөшә-йырлаша эшләнек. Йыр минең тормошомдо еңеләйтте, йәшәргә көс бирҙе, – тип хәтер йомғағын һүтте Мәрүә инәй.\nТап ошо Стәрлетамаҡ ҡалаһында осрата ул буласаҡ ғүмер юлдашын. Төҙөлөш техникумында белем алған Ейәнсура егете Рәсүл Шәйхетдин улы Ғафури һылыуын тәү күреүҙән үк оҡшата. Йәштәр 1967 йылда өйләнешә. Уҡыу йортон тамамлап, ҡулына диплом алған Рәсүл Ҡужәхмәтовты 1969 йылда Әбйәлил районы Асҡар ауылы ойошмаһына прораб итеп ебәрәләр. Мәрүә Шәрифулла ҡыҙы ла төҙөлөштә эшләүен дауам итә.\n– Икебеҙ өсөн дә сит төбәк булһа ла, әбйәлилдәр беҙҙе бик матур ҡаршы алды. Районда иремдең ҡулы теймәгән, ул төҙөмәгән бер йорт та, объект та ҡалмағандыр. Төҙөлөштөң һәр ерендә уның оҫта ҡулдары, аныҡ аҡылы, үткер фекере сағыла. Хатта өйгә йоҡларға ғына ҡайтҡан ваҡыттары ла булды, әммә мин уны һәр саҡ көтөп, балаларҙы ҡарап, хәләлемдең хеҙмәтен аңлап йәшәнем. Үҙе бик яҡшы кеше булды, хәстәрлекле, уңған, ғаиләһе өсөн өҙөлөп торҙо, – ти инәй.\nРәсүл Ҡужәхмәтов Башҡортостандың атҡаҙанған төҙөүсеһе булып таныла, әле Асҡарҙың Көнсығыш биҫтәһендә уның исемен йөрөткән урам бар.\nБала саҡтан йырсы булырға, Өфө сәхнәләрендә сығыш яһарға хыялланһа ла, Мәрүә Шәрифулла ҡыҙына ундай мөмкинлек булмай. Әммә ул йөрәгенән урғылып торған йыр-моңдо халыҡҡа өләшеүҙән туҡтамай: төрлө байрамдарҙа, мәҙәни сараларҙа халыҡты хайран итә, илһамландыра. Йәштән райондың йәмәғәт тормошонда ҡайнап йәшәй, төрлө концерттарҙа ҡатнаша, йыр конкурстарында призлы урындар яулай. 2000 йылдан алып әлегә ҡәҙәр – урындағы “Ынйы” вокаль ансамбленең алыштырғыһыҙ етәксеһе. Халыҡ йырҙарынан бигерәк тә “Һандуғас”, Таштүрә”, “Юлғотло”но яратып башҡара.\nАнсамбле менән дә, үҙе айырым да “Мин яратам һине, тормош!” республика конкурсында ҡатнашып, күп тапҡыр лауреат исемен һәм призлы урындар яулай. Бөгөн дә “Ынйы”лар район мәҙәниәт тормошонда ынйылай балҡып сығыш яһауын дауам итә. Коллективтың яңынан-яңы репертуар булдырыуы, сәхнә кейемдәре тектереүе лә етәксенең тырышлығына бәйле. Шулай уҡ ул район инвалидтар ойошмаһының Һуҡырҙар йәмғиәте рәйесе лә.\nТиҙҙән һикһән йәшен билдәләргә йыйынған хеҙмәт ветераны әле булһа халыҡ йырҙарын бар тулылығында башҡара алыуы менән хайран итә. Шуныһы һоҡландыра: уның күңеле һәр саҡ йырлай, моңо һәр кемде ҡанатландыра, дәртләндерә. Йәш күренеүе лә тормошто яратыуынан, ҡайғыны ла, шатлыҡты ла йыр-моң менән баҫыуынандыр, күрәһең.\nӨҫтәүенә һаман да баҡсасылыҡ менән шөғөлләнә, төрлө йәшелсә, сәскә үҫтерә. Аш-һыуға оҫта, ҡул эштәренә маһир.\nИке тиҫтәгә яҡын йыл инде улы Азат, килене Айһылыу менән татыу, бер-береһен аңлап донъя көтәләр. “Ҡәйнәмә ҡарап бар яҡлап өлгө алам, уның сабыр ҙа, дәртле лә булыуына һоҡланам”, – тигән килене.\nӘйткәндәй, Мәрүә инәйҙең ейәнсәре Ләйсәнде, хас та өләсәһенә оҡшаған, тиҙәр. Ул да вокаль ансамбленә йөрөй, бейей, өләсәһенән халыҡ йырҙарын өйрәнергә лә ваҡыт таба. Кем белә, бәлки, инәйҙең йырсы булыу хыялын ейәнсәре тормошҡа ашырыр.\nБәхетле әсә, хәстәрлекле өләсәй, хөрмәтле ҡәйнә, алыштырғыһыҙ етәксе Мәрүә Ҡужәхмәтованың ун ейән-ейәнсәре, һигеҙ бүлә-бүләсәре бар.


Әл-Харам мәсете — версиялар араһындағы айырма — Башҡорт Википедияһы\nӘл-Харам мәсете — версиялар араһындағы айырма\nӘл-Харам мәсете (үҙгәртергә)\n13:57, 7 февраль 2013 версияһы\n1 байт алынған , 8 лет назад\n13:57, 7 февраль 2013 версияһы (төҙәтеү)\n13:57, 7 февраль 2013 версияһы (төҙәтеү) (кире алырға)\nТашҡын булып килгән халыҡтың аяҡ аҫтында ултырып намаҙ уҡыусылар ҙа бар. Тапап китерҙәр тип тә ҡурҡмайҙар. Ә беҙҙе, аяҡ кейемегеҙ йә башҡа бер нәмәгеҙ төшһә, алырға маташмағыҙ, аяҡ аҫтында ҡалып һәләк булыуығыҙ бар, тип иҫкәрткәйнеләр. Сәғиттәр шундай фажиғә шаһиты булған - арттан ҡыҫырыҡланып килгән хажиҙар ағымы туҡтай аламы ни, абынып иҙәнгә йығылған берәү уларҙың күҙ алдында шәһит үлеме менән донъянан киткән. Тауаф ҡылғанда беҙҙең алдан да бер нисә табут алып сыҡҡайнылар...\nАҡ мәрмәрҙә тулып ятҡан һыңар аяҡ кейемен дә, китаптарҙы ла, башҡа ваҡ-төйәкте лә аша атлап үтәһең. Анауындай мәхшәрҙә йыйыштырыусылар юлды ҡамай һалып, хуш еҫле шыйыҡса менән ялт иттереп йыуып алырға ла өлгөрәләр бит әле. Йөк машиналары менән кузов-кузов «сәпелдәк» түгәләр, ти.\nӘйткәндәй, ғәрәптәр ислам ҡабул иткәнгә тиклем дә Ҡәғбәтулланы һәм Сафа-Мәрүә араһын урап уҙа торған булған. Быға аптырайһы түгел, сөнки Мөхәммәт саллалаһу ғәләйһи үә сәлләм ниндәйҙер яңы дин уйлап сығармауын, ә бары тик Ибраһим пәйғәмбәр динен - Исламды тергеҙеүен Ҡөрьән Кәримдә ҡат-ҡат телгә ала. Тәү атабыҙ - Әҙәм ғәләйһис-сәләмгә иңдерелгән изге китап бәндәлек сифаттары арҡаһында боҙолған һайын, төп нөсхәне тергеҙеү йәки заманаға ярашлы телгә күсереү өсөн, Аллаһ ерҙә үҙ илселәрен тәғәйенләгән.\nhttps://ba.wikipedia.org/wiki/Махсус:Сравнение_версий/329815 ҡабул ителгән


Материалы за Май 2008 года » Архив газеты "Йәшлек"\nДәрт биргәнгә дарман бирер.\nБөгөн баш ҡаланың Конгресс-холында Рәсәй субъекттары финанс органдары етәкселәренең Бөтә Рәсәй семинар-кәңәшмәһе тамамланды.\nӨс көн дауамында барған форум «2009 – 2011 йылдарҙа Рәсәй Федерацияһында бюджет-ара мөнәсәбәттәрҙе булдырыуға төп ҡараш» темаһына арналды.\nПрезидент – «Рәсәй патриоты» Яңылыҡтар\nРеспублика йортонда Башҡортостан Президенты Мортаза Рәхимов Рәсәй Федераль именлек хеҙмәтенең Волга буйы федераль округы буйынса төбәк сик буйы идаралығы начальнигы, генерал-лейтенант Виктор Губенко менән осрашты.\n«ХЫЯЛЫМ ТОРМОШҠА АШҺЫН, ШАРЫМ!» Яңылыҡтар » Конкурстар\nКисә баш ҡаланың Совет майҙанында балалар «Мөғжизәле бала саҡ донъяһы» тип аталған сағыу байрамға йыйылды. Байрам кәйефен хатта күктәге болоттар ҙа боҙа алманы, республиканың 46 социаль приютынан, 26 балалар йортонан килгән шат йөҙлө балалар үҙҙәре үк ҡояш кеүек ине!\nБР Хеҙмәт һәм халыҡты социаль яҡлау министрлығы, Өфө ҡалаһы ҡала округы хакимиәте һәм башҡа дәүләт органдары ярҙамында ойошторолған байрамда 400-ҙән ашыу тирәһе бала ҡатнашты. Сара былай ҙа үҙенсәлекле, ҡыҙыҡлы, ә райондарҙан баш ҡалаға килеү күптәр өсөн үҙе үк байрам инде ул.\nПочтальондар, еңегеҙҙе hыҙғанығыҙ! Башҡортостан\nМатбуғат баҫмалары бер ваҡытта ла үҙ аллы ғына йәшәй алмай. Гәзит-журнал дуҫтары менән көслө. Гәзит менән уҡыусыны кем дуҫлаштыра, осраштыра ла кем ҡауыштыра? Димсе кем? Эйе, хат ташыусы, почта хеҙмәткәре. Шәп тауар рекламаға мохтажлыҡ кисермәй тиhәләр ҙә, тәжрибәлерәк, уңғаныраҡ ағай-апайҙарҙың hүҙҙәренә ҡолаҡ hалмайынса ла булмай ҡай саҡ. Ябай ауыл кешеhе күп баҫмаларҙы яҙҙырып ала алмай хәҙер, ә почта хеҙмәткәрҙәренең күҙе аша бөтә баҫмалар ҙа тиерлек үтә. Тимәк, ҡайhы баҫма уҡымлы, ҡайhыhы зауыҡ менән биҙәлгән, ҡайhыhы артыҡ хәҡиҡәтте ярата, ҡайhыhы Интернет материалдары менән генә мөрхәтhенә – улар барыhын да белә. Ниндәй гәзиткә яҙылырға икән, тигән hорау тыуhа, почтальондарҙың hүҙенә ҡолаҡ hалмай булмай.\nТөркиә йылы ҡабул итте Яңылыҡтар\nТӨРКСОЙ халыҡ-ара ойошмаhы төрки телле ағза-илдәренең мәҙәниәт министрҙары даими советының сираттағы ултырышында ҡатнашыу маҡсаты менән Төркиә Республикаhында булғанда Хөкүмәт Премьер-министры, мәҙәниәт hәм милли сәйәсәт министры урынбаҫары Илдус Илешев Төркиә Республикаhы Президенты Абдулла Гюль менән осрашты. Осрашыуҙа Премьер-министр урынбаҫары Төркиә Президентына Башҡортостан Республикаhы халҡы исеменән hәм республика Президентынан ҡотлау тапшырҙы.\nБразилия менән Перу сигендә Көньяҡ Америкаға ҡараған бер ҡәбилә табылған.\nБразилия хөкүмәте хәбәр итеүенсә, быға тиклем был ҡәбилә менән бер ниндәй ҙә бәйләнеш булмаған. Әле уларҙы самолеттан фотоға төшөрөп алғандар. Ул яҡтарҙа бер кем менән дә бәйләнеш тотмаған ерле халыҡтар ҡәбиләләренең күпселек өлөшө йәшәй. Шуға уларҙың ерен һаҡлауҙа ярҙам итергә тура килә. Юҡһа, ҡәбиләләр тиҙҙән юҡҡа сығасаҡ. Был ерле халыҡ джунглиҙа йәшәй, урмандарҙы ҡырҡыу арҡаһында уларҙың йәшәү шарттары насарая, ауырлаша бара.\nБашҡа халыҡтар менән бәйләнештә булмаған ерле ҡәбиләләрҙе фотоға төшөргәс, уларҙың донъяла барлығына шикләнгән хөкүмәт етәкселәре лә уйға ҡалған. Хәҙер аҫаба халыҡҡа ярҙам итеүе еңелерәк буласаҡ. Ни тиһәң дә аборигендар цивилизациялы халыҡтан күскән ауырыуҙарҙан күпләп һәләк була. Сөнки уларҙа «яңы тормош»ҡа ҡаршы иммунитет үҫешмәгән.\n«Алтын» хоккейсылар орденлы булды Яңылыҡтар » Спорт\nБашҡортостан Президенты Мортаза Рәхимов Указына ярашлы, «Салауат Юлаев» хоккей командаhының баш тренеры Сергей Михалев, хоккейсылар Николай Заварухин, Владимир Антипов – «Башҡортостан Республикаhы алдындағы ҡаҙаныштары өсөн» ордены менән, ә хоккейсылар Руслан Нуретдинов, Андрей Сидякин, Игорь Волков, Андрей Кутейкин, Павел Доронин, Игорь Григоренко, Александр Пережогин, Виталий Прошкин, Вадим Тарасов, Дмитрий Тарасов, Андрей Таратухин, Олег Твердовский, Алексей Терещенко, Радек Филипп, Мирослав Блатяк, Александр Бойков, Владимир Воробьев, Артем Гордеев, Александр Еременко, Кирилл Кольцов, Константин Кольцов, Михаил Чернов, Алексей Шкотов, Игорь Щадилов, Александр Логинов, Алексей Медведев, Михаил Микеска, «СЮ»-ның генераль менеджеры Олег Гросс Салауат Юлаев ордены менән бүләкләнде


Сибай ҡалаһы хакимиәтендә яңы етәксе // Сәйәсәт | новости башинформ.рф\nСибай ҡалаһы хакимиәтендә яңы етәксе\n13:30, 29 апреля 2011 Сәйәсәт\n29 апрелдә Сибай ҡалаһы ҡала округы Советы депутаттары үҙенең ултырышында Сибай ҡалаһы хакимиәте башлығы вазифаһына конкурс һөҙөмтәләре буйынса Хәлит Сөләймәновты тәғәйенләне. Яңы етәксе үҙ вазифаһын ҡул ҡуйылған контрактҡа ярашлы башҡарасаҡ.\nБелешмә өсөн. Хәлит Хәмзә улы Сөләймәнов 1962 йылдың 11 июлендә Баймаҡ районының Беренсе Этҡол ауылында тыуған. Башҡорт дәүләт университетын тамамлаған.\nСовет Армияһы сафында хеҙмәт итә.\nХеҙмәт эшмәкәрлеген 1983 йылда Баймаҡ балалар-үҫмерҙәр спорт мәктәбендә тренер булып башлай. Уҡытыусы, мәктәп директоры, халыҡ мәғарифы идаралығы начальнигы, Баймаҡ районы хакимиәте башлығы урынбаҫары, беренсе урынбаҫары булып эшләй.\n«Росгосстрах-Аккорд» яуаплылығы сикләнгән йәмғиәтенең Баймаҡ филиалы, Өфө яғыулыҡ-энергетика колледжының Баймаҡ филиалы менән етәкселек итә.\n2008 йылдан алып әлегә тиклем Баймаҡ ҡалаһы һәм Баймаҡ районы хакимиәте башлығы була.


Рәсәйҙә социаль пенсия күләме арта - GTRK.TV — Новости Уфы и РБ\nРәсәйҙә социаль пенсия күләме арта\n22 марта 2017 ГТРК «Башкортостан»\nРәсәйҙә социаль пенсия күләме арта.\nРәсәй Хөкүмәте Премьер-министры Дмитрий Медведев ошо туралағы ҡарарға ҡул ҡуйҙы. 2015 йылда Рәсәйҙә пенсионерҙың йәшәү минимумы – 7 мең 965 һум, 2016 йылда 8 мең 81 һумға етте. Социаль пенсияларҙы арттырғанда Федераль законға ярашлы, граждандарҙың айырым ҡатламдарына ла пенсиялар арта. Улар хәрби хеҙмәткәрҙәр һәм уларҙың ғаилә ағзалары, Бөйөк Ватан һуғышында ҡатнашыусылар, радиация йоғонтоһонан зыян күргәндәр һәм уларҙың ғаилә ағзалары. Индексация 4 миллион пенсионерға, шул иҫәптән социаль пенсия алған 3 миллион пенсионерға ҡағыла. Бер үк ваҡытта ҡайһы бер башҡа түләүҙәр ҙә арттырыла. Социаль пенсияларҙың, башҡа түләүҙәрҙең күләмен индексациялауға сығымдар йыл аҙағына тиклем 5 миллиард һумға етәсәк.\n22 марта Рөстәм Исхаҡов Рәсәйҙең Йәмәғәт палатаһына ағзалыҡҡа тәҡдим ителде\n22 марта Балалар баҡсаһы өсөн льготаларҙы нисек юлларға?


Порно Өсөн Бушлай Пк Уйын – Уйын Бушлай Онлайн Секс\nПорно Өсөн Бушлай Пк Уйындар-Был Сайт, Ул Үҙен Ысын Тойорға Мәжбүр Порно\nХардкорный сайты бар күмәк секс-уйын, уйын өсөн бушлай ПК порноигра әммә беҙ һайлаған, ул беҙҙең коллекцияһына инәсәк. Реализм доза уларҙа шул беҙҙең һайлау өсөн, уларҙы у уйынсыны саҡырам. Һеҙгә ышанды, ни булған был уйынға реаль цыпочки өзлөп ҡайһы бер хис итә. Уйын барышында беҙҙе оҙатҡанда исем күпселек сайты секс-симулятор, сөнки был мауыҡтырғыс ысулдары, уйындар уйнай, уларға эйәргән. Тәүге уйынын улар барған процестарын, кеше, һеҙ тойорға мәжбүр итә, һәм был, тип, һеҙ, кем башҡара, был-барлыҡ, шайтан ала., Әммә тәүге кеше порнофильм айырмалы рәүештә, был секс-хәрәкәт менән идара итеүҙең тәүге уйынынан ләззәт алыу бөтә кешенең һеҙгә беҙҙең сайттың. Һәр дәүерҙә ҡарап уйын коллекцияһын был HTML5, яңы быуын интернет уйынын сексуаль була. Шуға күрә һәм нәҡ шул тиклем рөхсәт уйын процессы. Движок, был уйындар ҡулланыу, һәм һеҙ биргән һеҙҙең фантазия бындай кимәлдә тәрән графигы контролдә тотоп булмаймы, тип уйлай мейе һеҙ була, тип, һеҙ, ысынлап секс менән шөғөлләнә.\nШулай уҡ тѳрлѳ уйындар менән көй йәшерергә беҙҙең сайт. Һеҙ шулай эшләй алмай, сөнки был уйынды ҡыҙҙар күренә өсөн бөтә, нисек телисез икән, уларҙы күренә. Һеҙ хатта аласыз был-шәхес этник сығышы һәм уларҙы үҙгәртеп булмай. Шулай уҡ ҡайһы бер уйын була һәм беҙҙең, һеҙҙең ала ский унда персонаждарын, популяр фильм нигеҙләнгән персонаждарын, популяр уйын, йәнһүрәт йәки анин. Барыһы ла кәрәк беҙгә, иң ҡәнәғәтләндереү өсөн теләһә ниндәй ысул интерактив фантазия, һәм был бөтәбеҙ өсөн бушлай пк порноигра.\nСекс-Симулятор, Ул Иң Яҡшы Порно\nҺеҙ аласыз наслаждаться уйындар иң ҡыҙыҡлы береһе беҙҙең ярҙам менән енси порно сайттар-тип тәьҫораттары менән ул Интернет тәҡдим итә ала. Һәм уйындар, улар беҙҙә бар, һеҙҙең ҡарап порно тураһында оноторға мәжбүр итә. Хатта ҡарамаҫтан, был уйын ненастоящий цыпочки-тип, реаль булыуын, тап улар үҙҙәрен артыҡ, порнофильм сабыйым да булмаясаҡ. Был, сөнки һин контролендә булды, уларҙың нисек трахать. Секс-был көй өсөн бушлай пк симулятор порноигра меню менән башланды., Кәүҙә типтағы персонаждар һеҙгә меню көйҙәрҙе һайлай ала, улар күберәк йәки аҙыраҡ һәм көллият задница эшләй, уларҙың йөҙөн үҙгәртә барҙы һәм уларҙың тирә-яҡ һыҙатта ла наряжать наряды һәм прическа. Был күнекмәләр һеҙгә билдәле бер персонаждар үҙ сексуаль, уларҙы мөмкин булған максималь, трахать улар һеҙгә ҡарағанда күберәк.\nРеаль секс-асыҡ раят был донъя уйыны уйын менән сағыштырырға мөмкин, тик һеҙҙең урын бик күп мөмкинлектәрен тикшерҙе карталарҙы өйрәнә, улар ярҙамында сексуаль трахнуть сабый булып. Һеҙ уларҙы киске трахать, задница, үңәс, көллият был кешегә йәки уның кончать, улар глотать мәжбүр, уларҙың шлепать, хатта ҡайһы бер уйында улар язаларға дусар шлепать бдсм һәм улар. Бысраҡ уйын алып барылған һөйләшеүҙәр беҙҙең сайттан башҡа. Күпселек уйындар диалогҡа, текстар ҙа ошо булһа, шулай уҡ бер нисә исем бар беҙҙең, ул озвучка оҙатыла., Әммә бөтә тауыш эффекты бар секс уйындар, һәм ул мәжбүр стонать ҡысҡыра сабыйҙарҙың, ҡасан һеҙ уларҙы трахнуть.\nСекс Уйнап-Үҙе Бушлай Онлайн Уйын Браузер\nБер яҡшы үҙенсәлеге шунда: беҙҙең сайтта, шулай уҡ туранан-тура һәм асыҡтан-асыҡ ул, тип бушҡа секс-тубал. Беҙ һеҙгә беҙҙең сайттың беркасан ла мәжбүр церебраль, беҙ һеҙ беркасан ла мәжбүр тотоу, ниндәй ҙә булһа шәхси мәғлүмәтте, бер ниндәй ҙә киңәйә һәм, кәрәк булып ҡуйҙы. Һезгә генә кәрәк раҫланы, тип, һеҙ, 18 йәше тулған, һәм һеҙ был уйын уйнарға әҙер була. Функцияһында шулай уҡ ҡайһы бер сайты беҙҙә бар, һеҙҙең менән бәйләнешкә башҡа уйынсыларына мөмкинлек бирә., Ҡуллана аласыз менән аралашып, һәүәҫкәр һәм башҡа теләһә ниндәй уйын башлау тураһында фекер алышыу бүлегенә йәки порно комментарий, улар һеҙ теләп, платформала беҙҙең форум.


Коронавирус: Сибай шикләндергәйне, Өфө «атты» — Викиновости\nКоронавирус: Сибай шикләндергәйне, Өфө «атты»\n19 апреля 2020: Коронавирус Башҡортостандың өстән ике өлөшөн ҡапланы\n12 апреля 2020: Тәфтиш комитеты Ғ. Ҡыуатов исемендәге РКД-ны тикшерә башлаған\n10 апреля 2020: Коронавирус: Сибай шикләндергәйне, Өфө «атты»\n8 апреля 2020: Башҡортостан Республикаһы Башлығы Радий Хәбиров: «Беҙ хәл-торошто тотоп торабыҙ, ығы-зығы тыуҙырмайбыҙ»\nОктябрьский ҡалаһы күренештәре\nКүптән түгел Хөкүмәттә уҙған оператив кәңәшмәлә Башҡортостан Республикаһы Башлығы Радий Хәбиров Сибайҙағы хәл-торошҡа борсолоу белдергәйне. Сибай баҙарында коронавирус йөрөтөүсенең ит менән сауҙа итеүе асыҡланғас, ул, «Сибай атмып ҡуймаһын», тигәйне. Һуңғы көндәрҙәге хәл-торош күрһәтеүенсә, Өфөнөң алдараҡ «атыуы» ихтимал.\nБөгөнгә Башҡортостанда 142 кеше COVID-19 шиге аҫтында, шул иҫәптән 10 бәлиғ булмаған бала, 22 коронавирус инфекцияһы осрағы раҫланған. Тәүлек эсендә республикала сирләүселәр һаны алты кешегә артҡан. Башҡортостандың ҙур дауалау учреждениеларының береһендә — Ғ. Ҡыуатов исемендәге Республика клиник дауаханаһында (РКБ) билдәһеҙ сығышлы пневмония таралған. Әлеге ваҡытта 600 сирле һәм шул уҡ һанда медицина хеҙмәткәрҙәре булған дауахана ике аҙналыҡ карантинға ябылған. Тиҫтәгә яҡын табип һәм пациент COVID-19 шиге менән инфекция госпиталенә оҙатылған.\nПневмония менән сирләүселәр артты. Сир ике аҙна тирәһе дауам итә. Беҙ һәр оперативка һайын етәкселеккә ошо хаҡта әйтә килдек, ә улар, насар эшләйһегеҙ, барлыҡ санитар ҡағиҙәләрҙе үтәмәйһегеҙ, ауырыуҙарға бик күп кеше килә, тине... Сирләүселәр ағымы (райондарҙан һәм башҡа ҡалаларҙан) бик ҙур. Аңлашылмаған нәмәләр бара, ниндәйҙер вируслы пневмония үрсей. Үҙҙәренең сире буйынса планлы тикшереүгә килгән ауырыуҙарҙың ҡапыл температураһы күтәрелә. Беҙ ябай, киҙеүҙең билдәле төрҙәренә генә мазок алдыҡ. Коронавирусҡа түгел,\n— ти Ҡыуатов исемендәге РКБ-ның ревматологик терапия бүлеге мөдире, 40 йыллыҡ стажға эйә табип Римма Камалова.\nСираттағы брифингта Башҡортостандың һаулыҡ һаҡлау министры Максим Забелин үткән тәүлектә генә РКБ-ла 500 кешенең тикшерелеүе, 50 шикле анализдың раҫлау йә кире ҡағыу өсөн Эпидемиология һәм гигиена үҙәгенә тапшырылыуын белдерҙе.\nОктябрьский, Бәләбәй, Мәләүез ҡалаларының өс медицина учреждениеһында быға тиклем РБК-нан сығарылған пациенттар булыуы асыҡланған. Уларҙа киҫкен респиратор сире барлыҡҡа килгән. Улар айырымланған, уларға ҡарата карантин саралары ҡулланыла.\n2020 йылдың 9 апрелендә инфекция таралыуҙы профилактикалау маҡсатында Башҡортостанда 65 йәштән өлкәндәр һәм балалар өсөн «комендант сәғәте индерелә». Ололар киске сәғәт алтынан иртәнге 10-ға тиклем, ә балалар киске сәғәт 6-нан көндөҙгө 1-гә тиклем урамда йөрөргә тейеш түгел. Был ваҡытта территориялар патрулләнәсәк. Режимды боҙған өсөн штраф ҡаралған, балалар өсөн ата-әсәләргә штраф һалыуҙары мөмкин.\nПредыдущая новость: Сибай баҙарында коронавирус сирле ит һатҡан\nИсточник — https://ru.wikinews.org/w/index.php?title=Коронавирус:_Сибай_шикләндергәйне,_Өфө_«атты»&oldid=1398066\nМатериалы Идель Реалии\nЦентр эпидемиологии и гигиены Республики Башкортостан


24 Ғинуар 2018, 12:02\n«Башинформ» мәғлүмәт агентлығы хәбәр итеүенсә, «Башҡортостан» дәүләт концерт залының кесе залында Владимир Спиваковтың Башҡортостан Республикаһындағы хәйриә фонды гранттарын тапшырыу тантанаһы үтте.\n«Башинформ» мәғлүмәт агентлығы хәбәр итеүенсә, «Башҡортостан» дәүләт концерт залының кесе залында Владимир Спиваковтың Башҡортостан Республикаһындағы хәйриә фонды гранттарын тапшырыу тантанаһы үтте. Грант һәм премия алыусылар концерт менән сығыш яһаны.\nБыйыл төбәктән дүрт йәш кеше үҙенең һәләте һәм тырышлығы менән грант яуланы. Улар араһында Туймазы музыка мәктәбе уҡыусыһы, йырсы Валерия Назарова (фотола) ла бар. Ул был сарала «Таштуғай» йыры менән сығыш яһаны. Валерияға артабан да ижади уңыштар, ижади үрҙәр теләйбеҙ! Боронғо йырҙарҙы яратыусылар, таратыусылар булғанда, халыҡ йыры мәңге яңғырар, онотолмаҫ! «Бына инде нисәнсе быуын XXI быуат классика музыкаһы йондоҙҙары үҙҙәре тураһында ғорурлыҡ менән «Владимир Спиваков фонды стипендиаты» тип яҙа, ә фондтың исеме Рәсәйҙә мәҙәниәт һәм мәрхәмәтлелек билдәһенә әйләнде. Был исемлеккә Башҡортостан Республикаһынан тағы күберәк таланттарҙың фамилияһы яҙылыу үтә мөһим» – тип билдәләне фонд директоры, билдәле Рәсәй кларнетсыһы Артур Нәзиуллин.\nАҡсалата бүләктән тыш, еңеүселәр ҡыҙыҡлы ижади проекттарҙа ҡат-нашыуға саҡырыу алды. Ул – 2018 йылдың апрелендә Өфөлә уҙасаҡ Владимир Спи-ваковтың Башҡортостандағы фонды ака-демияһы, Владимир Спиваковтың халыҡ-ара хәйриә фонды менән ойошторолған «Мәскәү дуҫтарын йыя» XV халыҡ-ара фестивале, Мәскәү халыҡ-ара музыка йортонда Халыҡ-ара хәйриә фондының абонемент концерттары һәм башҡа мөһим бөтә Рәсәй һәм халыҡ-ара проекттары.


Ҡыҙыҡ, ни ҡәҙәр беҙ никах агентлығы тураһында хата фекерҙәбеҙ икән! Мәҫәлән, уларҙың төп клиенттары - икенсе яртыһын табырға тамам өмөтөн өҙгән ҡатын-ҡыҙ һәм йөҙгә матур булмаған йәки уңышһыҙ ир заты тип уйлауыбыҙ ғына ни тора! Бер ҙә улай түгел! "БАШвестЪ" һорауы буйынса йәш эшҡыуар, Өфөнөң никах агентлығы хужаһы Наталья Александрова дөрөҫ фекергә килеү һәм никах агентлығы тураһында уйҙырмаларҙы таратыу ниәтенән беҙҙең менән аралашырға ризалашты.\n- Никах агентлығын асыу уйы миңә бер көн эсендә генә килмәне, - тип һүҙ башланы әңгәмәсебеҙ. - Бығаса мин рекрутлау компанияларында хеҙмәткәрҙәр һайлау менән шөғөлләндем һәм хеҙмәттәштәремдән йыш ҡына персонал йыйыу урынына кешеләргә икенсе яртыһын табышырға ярҙам итһәң ни була, тигән шаян кәңәштәр ишеттем. Был һүҙҙәр күңелгә ятты, һәм мин әкренләп баҙарҙы, был хеҙмәткә булған һорауҙы өйрәнә башланым. Ә көрсөк башланып, кадрҙар баҙары "ҡомға терәлгәс", аңланым - бөгөн йәки башҡаса мөмкинлек булмаясаҡ!\nТәүҙә мөмкин булған клиенттар араһында, ир-егеттәргә айырым иғтибар биреп, һорау алыу үткәрҙем. Уның барышында "ирҙәр никах агентлығына йөрөмәй" тигән фекерҙең урынһыҙ булыуы асыҡланды. Һорау алған ир затының 30 проценты бындай мөмкинлектән баш тартмай.\nШулай уҡ көслө заттың был аҙымға оҙаҡ йыйыныуы асыҡланды, әммә, ҡатын-ҡыҙҙар кеүек үк, улар ҙа был хеҙмәткә мохтаж. Бынан һуң минең бөтөнләй икеләнеүҙәрем бөттө, һәм 2009 йылдың яҙында минең етәкселегем аҫтында яңы никах агентлығы барлыҡҡа килде.\n- Һөҙөмтәләре нисек?\n- Бөгөн компания активында йөҙләгән анкета бар, һәм ышандыра алам - был эштең башы ғына. Көндән-көн кандидаттар һаны арта, әйтергә кәрәк, ир-егеттәр менән ҡатын-ҡыҙҙар һаны араһында ҙур айырма юҡ.\n- Һөйләгеҙ әле, эшегеҙҙең уңыш сере нимәлә?\n- Байтаҡ никах агентлыҡтары элеккесә - ҡағыҙ каталогтар буйынса эшләй. Бизнес-планымды төҙөгәндә үк мин техник прогресс емештәрен ҡулланырға һәм клиенттарға уңайлы булһын өсөн анкеталарҙы урынлаштырыу мөмкинлеге булған интернет-ресурс булдырырға уйланым. Практикала күренеүенсә, был ресурс ҙур һорау менән ҡуллана. Клиенттар өйөнән дә сыҡмайынса он-лайнда кандидаттар исемлеге менән таныша ала. Тағы ла бер уңышлы яғы - мин улар менән ICQ, электрон почта һәм телефон аша тәүлектең 12 сәғәтендә ял көндәрһеҙ аралаша алам. Дуҫтарым мине "тәгәрмәсле агентлыҡ" тип йөрөтә, сөнки мин һәр ваҡыт үҙем менән ноутбук йөрөтәм һәм клиенттар менән улар теләгән ваҡытта яҡын тирәләге кафеларҙың береһендә осраша алам. Үкенескә күрә, күптәр һаман да "Никах агентлығы" тигән яҙыу элеүле бинаға инергә ҡыймай, дуҫтарының, таныштарының күреп ҡалыуынан ҡурҡа. Шуға ла клиенттарға үҙем барам, был, әлбиттә, бизнес үҫешенә лә ыңғай тәьҫир итә.\n- Наталья, һеҙ кешенең ғаилә төҙөргә теләүен нисек билдәләйһегеҙ, бәлки ул мажара ғына эҙләйҙер?\n- Потенциаль ҡатын/ирҙе һүрәтләр өсөн мотлаҡ үҙҙәре менән осрашам. Һөйләшеүенән, үҙен тотоуынан уҡ кешенең маҡсаты асыҡ билдәләнә. Торлаҡ мәсьәләһен хәл итергә теләүселәр, һөйәр йәки һөйәркә эҙләүселәр ҙә осрай. Әммә бындайҙар мине ҡыҙыҡһындырмай. Минең өсөн иң мөһиме - ғаилә төҙөү теләге булһын. Ҡағиҙә булараҡ, аралашыу барышында барыһы ла асыҡлана.\n- Ир-егеттәр талабы ниндәй? Һаман да шул 90-60-90?\n- Күптәр икенсе яртыһының хыялдағы параметрҙарға тап килеүенә ҡаршы түгел. Әммә ысынбарлыҡта эштәр танышыуға килеп еткәс, алғы планға икенсе нәмә - мөләйемлек, эске импульстар сыға. Миҫалға, клиенттар араһында ябай ҡыҙ бар, йөҙгә лә артыҡ матур түгел, әммә анкеталар ҡараған егеттәрҙең күптәре уны һайлай. Бәлки был ҡыҙҙың ҡарашына йәки йылмайыуына бәйлелер, әммә аныҡ ҡына әйтә алам, был сәсе төҫөнән йәки бил нескәлегенән түгел.\nКөслө затты нимә ҡурҡыта һуң? Күп осраҡта кандидаттарҙың етдилеге. Ир-егеттәр үҙҙәренә ҡуйылған талаптарҙың күп былыуын да өнәмәй. Аныҡ йәштә, күпмелер килемле, шундай холоҡ менән... Ир-егеттәр был талаптарға тура килмәүҙән хәүефләнә. Шуға ла мин ҡатын-ҡыҙҙарҙан үҙҙәренә оҡшаған төп һыҙаттарҙың бер нисәүһен генә күрһәтеүҙәрен һорайым. Ә башҡаларын осрашҡанда асыҡларға мөмкин.\n- Ҡатын-ҡыҙҙар кем хаҡында хыял итә?\n- Мәрхәмәтле, ышаныслы кеше тураһында, уның эргәһендә ҡатындарға үҙҙәренең көсһөҙлөгөн тойорға мөмкин булһын.\n- Ирҙәр, ҡатын-ҡыҙҙарҙың оҡшаш талаптары бармы?\n- Әлбиттә. Барыһы ла үҙҙәренә иптәш, ярҙамсы, ҡурсалаусы, һөҙөмтәлә, терәк булырлыҡ кешене эҙләй.\n- Оялсанлыҡ кеүек сифат ҡамасаулаймы?\n- Ҡайһы берҙә. "Никах агентлығы - ул һуңғы мөмкинлек, һәм унда башҡа юғалтыр нәмәһе ҡалмағандар бара", тигән хата фекер күптәр өсөн үтә алмаҫлыҡ кәртәгә әйләнә. Ысынбарлыҡта иһә агентлыҡтың клиенттары - 30-40 йәштәрҙәге юғары белемле, карьера төҙөгән интеллигент кешеләр, әле улар шәхси мәсьәләләрен хәл итергә ваҡыт тапҡан. Урамда уңышлы танышыуҙың мең осраҡҡа бер генә тура килеүе аңлашыла, офиста романтик бәйләнештәр хупланмай, әгәр кеше бизнес менән шөғөлләнә икән, был осраҡта һөйгәнеңде эҙләү менән эшеңде тура килтереү бөтөнләй мөмкин булмаған хәл. 20-30 йәшлектәрҙең дә үҙ ҡыйынлыҡтары, шуларҙың береһе - оҙаҡҡа һуҙылған интернет-романдар. Хәҙерге ҡыҙҙар һәм егеттәр социаль селтәрҙәр, форумдарҙа аралашыуҙы өҫтөн күрә, һәм ахырҙа был интернет- дуҫлыҡ шул тиклем оҙаҡҡа һуҙыла, һуңыраҡ улар осрашыуҙан ҡурҡа башлай, һөҙөмтәлә йәштәр бик оҙаҡҡа яңғыҙ ҡала.\n- Эшегеҙ һөҙөмтәһендә яңы парҙар яралғанда ғорурланыу тойғоһо кисерәһегеҙме?\n- Һис шикһеҙ. Кисә генә бер ҡыҙ икенсе "яртыһының" телефон номерын алды. Ошо көндө үк улар шылтыратышып, осрашырға һүҙ ҡуйышты. Иртәгәһенә клиентым мине рәхмәт һүҙҙәренә күмде.\n- Дуҫтарығыҙ һеҙҙең эшегеҙгә ниндәй ҡарашта?\n- Нимә менән шөғөлләнгәнемде әйтһәм, был аптырау, йылмайыу тыуҙыра. Күптән түгел институтта тренингылар үтте (әле мин икенсе юғары белем алам). Беҙгә үҙебеҙ тураһында һөйләргә ҡуштылар. Курсташтарым минең никах агентлығы хужабикәһе икәнлегемде белгәс, хатта сәпәкәйләп ебәрҙе. Көтөлмәгәнсә, әммә күңелле. Курсташтарым ярҙамы һәр ваҡыт тойола - ваҡыты менән теге йәки был мәсьәләләр буйынса кәңәшләшеп алабыҙ. Шул уҡ мәлдә кеше стереотибы менән бәйле кире яғы ла бар. Әсәйем, совет заманы кешеһе, никах хеҙмәте өлкәһендә эшләүемә әле саҡ күнде. Эшемдең ояты булмауына ышандырыу өсөн байтаҡ көс түгергә тура килде.\n- Һеҙ нисек уйлайһығыҙ, Өфөлә никах бизнесы нишаһы киңме?\n- Эйелер, тип уйлайым. Бөгөн баш ҡалабыҙҙа унға яҡын агентлыҡ иҫәпләнә. Миллионлы ҡала өсөн был бик аҙ. Шул уҡ мәлдә никах агентлығын асыу еңел эш түгел. Ул ваҡыт һәм сабырлыҡ, маҡсатҡа ынтылыш, аралашыу тәжрибәһе һәм, әлбиттә, кешене яратыу, ихтирам итеүҙе талап итә. Һәм тағы ла ике клиентты бер-береһенә тура килтереү, яраштырыу өсөн һиҙемләү ҙә кәрәк. Был икәү бер-береһен ҡыҙыҡһындыра алырмы? Бик күп факторҙар - кешенең нимә көтөүен, йәшен, милләтен, балалары барлығы-юҡлығын һәм башҡаларҙы иҫәпкә алғанда ғына был һорауға яуап бирергә мөмкин.\n- Һеҙҙең алдағы пландарығыҙ?\n- Республика кимәлендә генә түгел, халыҡ-ара кимәлдә эшләргә ине. Тап шуға ла күптән түгел мин Швейцарияла, Бельгияла филиалдары булған Франция фирмаһы менән килешеү төҙөнөм. Тағы бер йүнәлеш - Чехия менән хеҙмәттәшлек итеү. Бынан тыш, клиенттарыма республика эсендә генә түгел, илебеҙ эсендә танышыуға мөмкинлек асылһын өсөн Рәсәй никах агентлыҡтарының ассоцияцияһына инергә иҫәп тотам.\n- Сит ил ир-егеттәре ҡыҙҙарҙы нығыраҡ ҡыҙыҡһындырамы?\n- Был хеҙмәт 1990-сы йылдарҙа һорау менән файҙалана ине. Хәҙер сит ил ир-егеттәре түгел, ә беҙҙең ҡыҙҙар теләмәй бындай танышлыҡты. Эйфория үтте, ҡыҙҙар телде белмәү кеүек кәртәне яҡшы аңлай. Күсеп китеүгә ҡарағанда, уларҙы мәҙәниәт, менталитет айырмаһы хафаландыра.\n- Беренсе танышыуҙан уҡ никах төҙөгәндәр бармы?\n- Үкенескә күрә, юҡ. Сәбәптәре ябай танышҡандағы кеүек үк: оҡшатыу, оҡшатмау, ҡыйыуһыҙлыҡ. Быға аптырарға ла түгел, беҙҙең алда үҫмерҙәр түгел бит, һәр нәмәгә айыҡ аҡыл менән ҡарарға өйрәнгән, һәр юлын унынсы аҙымына тиклем һанап ҡуйған аныҡ фекер йөрөтөүсе ололар.\n- Был рационаллек тиҙ арала никах институтын юҡҡа сығарыр тип уйламайһығыҙмы?\n- Юҡтыр, тип уйлайым. Кеше һәр ваҡыт икенсе яртыһын эҙләй. Һәр кем янында һөйгәне, яҡыны булыуын теләй, көрсөк һәм катаклизмдарға ҡарамаҫтан, уның менән бергә ғаилә ҡорорға, балалар үҫтерергә ниәтләй.


Википедия:Юбиляр/ХХХ2(7)/24 ғинуар — Башҡорт Википедияһы\nҒәлимйән Ғирфан улы Таған (01.01.1892 — 29.06.1948) — Башҡорт милли-азатлыҡ хәрәкәте эшмәкәре, Башҡорт армияһында полк башлығы. Этнограф, музей белгесе, иҡтисад фәндәре (1929) һәм төркиәт докторы.\nКинйәбаев Рәлиф Мөстәҡим улы (01.01.1957) — драматург. Башҡортостан Республикаһының атҡаҙанған матбуғат һәм киң мәғлүмәт хеҙмәткәре.\nФәтихов Мәхмүт Мөҙәрис улы (01.01.1967) — артист, Башҡортостан Республикаһының атҡаҙанған артисы.\nСәлмәнова Айһылыу Рафиҡ ҡыҙы (02.01.1957) — композитор. Башҡортостан Республикаһының атҡаҙанған сәнғәт эшмәкәре (2007). Композиторҙар союзы ағзаһы (1988).\nСитдиҡова Гөлзәмиә (02.01.1957) — артист, Башҡортостан Республикаһының атҡаҙанған артисы.\nСолтанбаев Урал Сәхиәр улы (02.01.1957) — табиб, Башҡортостан Республикаһының атҡаҙанған табибы.\nТуҡтағолов Артур Бәҙри улы (02.01.1967) — йырсы, музыкант — аккомпаниатор (баян, баҫмаҡлы музыка ҡоралдары), Башҡортостан Республикаһының халыҡ артисы (2009).\nИскәндәрова Нәжибә (05.01.1957) — артист, Башҡортостан Республикаһының атҡаҙанған артисы.\nМәғәфүров Рәмил Флүр улы (06.01.1957) — табиб, Башҡортостан Республикаһының атҡаҙанған табибы.\nХәлитов Бәхтейәр Әсфәндиәр улы (07.01.1942) — шағир.\nБайымов Роберт Нурмөхәмәт улы (10.01.1937 — 30.04.2010) — башҡорт яҙыусыһы һәм әҙәбиәт белгесе, филология фәндәре докторы. Башҡортостан Республикаһының Салауат Юлаев исемендәге дәүләт премияһы лауреаты.\nКәримов Илгиз Мостафа улы (10.01.1942) — тәржемәсе, яҙыусы. Яҙыусылар союзы ағзаһы (1982). Мостай Кәримдең улы.\nРәшит Шәкүр, Шәкүров Рәшит Закир улы (11.01.1937) — башҡорт шағиры, тел һәм әҙәбиәт белгесе, публицист; Башҡортостан Республикаһының Салауат Юлаев исемендәге дәүләт премияһы лауреаты (2012), Салауат Юлаев ордены кавалеры (2007), Башҡортостан Республикаһының атҡаҙанған фән эшмәкәре (1997). 1961 йылдан СССР-ҙың Журналистар, 1978 йылдан — Яҙыусылар союздары ағзаһы.\nӘлибаев Зәки Арыҫлан улы (12.01.1967) — әҙәбиәт белгесе, яҙыусы, ғалим. Башҡортостан Республикаһы атҡаҙанған мәғариф хеҙмәткәре, Яҙыусылар союзы ағзаһы.\nБуранбай Исҡужин, Исҡужин Бүребай Мәхмүт улы (15.01.1952 — 14.01.2007) — башҡорт шағиры, прозаик, драматург. Башҡортостан Республикаһының Яҙыусылар Союзы ағзаһы (1992).\nХәсән Назар, Назаров Хәсән Мөҙәрис улы (15.01.1942) — башҡорт шағиры, журналист-публицист һәм тәржемәсе, Башҡортостан Республикаһының Салауат Юлаев исемендәге дәүләт премияһы (2000), Рәми Ғарипов (2007) һәм Зәйнәб Биишева (2007) исемендәге әҙәби премиялар лауреаты.\nhttps://ba.wikipedia.org/w/index.php?title=Википедия:Юбиляр/ХХХ2(7)/24_ғинуар&oldid=646671 ҡабул ителгән\nБыл бит һуңғы тапҡыр 11:50 24 ғинуар 2017 үҙгәртелгән.


«Йәшлек» гәзите » Спорт » Беҙ булдырҙыҡ!\n19.04.2011 Беҙ булдырҙыҡ!\nНыҡыша торғас, маҡсатына иреште бит юлаевсылар. Афарин! КХЛ беренселегенең финалында, бишенсе хәл иткес бәйгелә Вячеслав Быковтың тәрбиәләнеүселәре «Атлант» командаһын 3:2 иҫәбенә еңеп, төп призды яуланы. Ур-ра! Пан Ржиганың хоккейсылары көмөш миҙал менән ҡәнәғәтләнһә, «Локомотив» иһә өсөнсө урынға сыҡты.\nШулай итеп, Вячеслав Быков, Рәсәй йыйылма командаһын ике йыл рәттән донъя беренселегендә чемпионлыҡҡа килтергәс, клуб кимәлендә лә, ниһайәт, уңышҡа өлгәште. Өфө егеттәренең еңеүгә юлы еңел генә булманы. «Салауат Юлаев» командаһы, башта «Себер» хоккейсыларын – 4:0 (дөйөм иҫәп), ике миҙгел рәттән Гагарин кубогын яулаған «Аҡ барс» уйынсыларын – 4:1, Магнитогорскиҙың «Металлург»ын – 4:3 һәм финалда «Атлант» командаһын 4:1 иҫәбенә еңеп, ошо ҙур еңеүгә килде.\nБыл еңеү «Салауат Юлаев» командаһы өсөн дә, бөтөн Башҡортостан халҡы өсөн дә икеләтә ҡәҙерле һәм тәрән символик мәғәнәгә эйә. Сөнки, беренсенән, Өфөлә башҡорт халҡының бөйөк улы исемен йөрөткән хоккей клубы булдырылыуға ла, тәүге космонавт Юрий Гагариндың йыһанға осоуына ла 50 йыл тулды.\nБеҙ булдырҙыҡ! Башҡортостан, ҡыуан! Башҡортостан байрам итә! Башҡортостан – беренсе!\nВячеслав БЫКОВ, «СЮ» командаһының баш тренеры:\n– Бөгөн мин бәхетлемен, беҙҙең көйәрмәндәребеҙ, уйынсыларыбыҙ һәм ғаиләләребеҙ өсөн. Барыһы өсөн дә рәхмәт. Беҙ бөтәбеҙ ҙә бәхетлебеҙ!\nКирилл КОЛЬЦОВ, «СЮ» командаһы һаҡсыһы:\n– «Атлант» менән бәйге бик көсөргәнешле үтте. Уларҙы һәр ваҡыт бер шайба өҫтөнлөгө менән еңдек. Хәҙер бына барыһы ла артта ҡалды. Ниһайәт, беҙ беренсе! Еңеүҙе үҙемдең туғандарыма, атайым менән әсәйемә һәм, әлбиттә, һөйөклө кәләшемә, бәләкәсемә бағышлайым.\nАлександр РАДУЛОВ, «СЮ» командаһы һөжүмсеһе:\n– Иҫ киткес шатбыҙ. Барыһына ла рәхмәт. Уҙған миҙгелдәге еңелеү быйыл беҙҙе нығыраҡ тупланы һәм барыһына ла үҙебеҙҙең иң көслө икәнебеҙҙе күрһәттек. Беҙҙең тирәләй ниндәй генә насар һүҙҙәр йөрөмәне, тик уларға иғтибар итмәй, үҙ эшебеҙҙе башҡарҙыҡ һәм лайыҡлы рәүештә еңдек.\nМилош РЖИГА, «Атлант» командаһының баш тренеры:\n– Минең өсөн был ҙур байрам булды. Өфө көйәрмәндәре – маладис! Улар шул хәтлем беҙҙе хөрмәтләп, һәр беребеҙҙең исемен атап, оҙатты.\nФиналда уйнауыбыҙ менән ғорурланам. Беҙ был финалды күтәренке кәйеф менән тамамланыҡ. Тәрбиәләнеүселәремә рәхмәт. Улар быға лайыҡ. Миҙгел башынан уҡ Өфөнөң еңеренә ышандым.\nКонстантин Барулин, «Атлант» командаһы ҡапҡасыһы:\n– Өфөнө ысын күңелдән ҡотлайым. Улар лайыҡлы рәүештә еңде. Беҙ былай ҙа шатбыҙ. Мытищиҙың тарихына индек.


Хеҙмәт батырҙарын хөрмәт итер, уңыштарҙы барлар мәл етте\n16 Ноябрь 2018, 13:38\nАуыл хужалығы илебеҙ иҡтисадында мөһим урындарҙың береһен биләй. Республикабыҙ иһә ауыл хужалығы продукцияһы етештереү буйынса илдә алдынғылар иҫәбендә. Районыбыҙҙың был тармаҡ эшсәндәре лә дөйөм уңышҡа үҙ өлөшөн индерә. Быйыл улар ниндәй уңышҡа өлгәште, ниндәй ҡыйынлыҡтар бар, продукция етештереү кимәле нисек? Ошо һәм башҡа һорауҙар менән көҙгө баҫыу эштәре тамамланып, районда йыл да ауыл хужалығы эшсәндәрен хөрмәтләү, уларҙың хеҙмәтен баһалау – Ауыл хужалығы эшсәндәре көнө уңайынан 16 ноябрҙә уҙғарылған тантаналы байрам сараһы алдынан район хакимиәте башлығының ауыл хужалығы буйынса урынбаҫары Рөстәм АҠБАШЕВҡа мөрәжәғәт иттек.\n-Рөстәм Рәшит улы, һөнәри байрамығыҙ алдынан һеҙгә традицион һорау, ауыл хужалығы йылы нисек үтте?\n-Быйыл ҡатмарлы һауа шарттарында эшләргә тура килһә лә, байрамды һәйбәт кәйеф менән ҡаршылайбыҙ, сөнки барлар уңыштарыбыҙ бар, ярайһы ғына яҡшы һөҙөмтәләргә өлгәшелде. Иген культураларынан тулайым 41300 тонна самаһы уңыш йыйып алынды. Районыбыҙ игенселәре бөртөклөләрҙең һәр гектарынан уртаса 23,6 центнерҙан ашыу уңыш үҫтереп алды. Бөртөклө-ҡуҙаҡлы культуралар сәсеүлектәренең дөйөм майҙаны – 17500, ярауай культуралар – 12500, ужым культуралары 5 меңдән ашыу гектар тәшкил итте.\n-Ауыл хужалығында шәкәр “аҡ валюта”ға тиң. Шәкәр сөгөлдөрө үҫтереү йәһәтенән эштәр нисек?\n- Һуңғы йылдарҙа районыбыҙ республикала “татлы тамыр” үҫтереп алыу бу-йынса дан ҡаҙанды һәм ҡаҙана, тип әйтергә кәрәк. Быйыл был килемле техник культура 3066 гектар майҙанда үҫтерелде. Әлеге мәлдә тамырҙар тулыһынса ҡаҙып алынды, шәкәр заводтарына 108 мең тонна (был эш дауам итә, дөйөм 123 мең тонна самаһы оҙатыу күҙаллана) сеймал тапшырылды, уртаса гектар ҡеүәте 400 центнерҙан ашыу тәшкил итә. Уңыш йылдан-йыл мулыраҡ булып, беҙҙе һөйөндөрә генә. Сағыштырыу өсөн 1990 йылғы күрһәткестәрҙе миҫалға килтереп үтергә теләйем. Ошо йылда районда шәкәр сөгөлдөрө майҙандары әлеге кеүек үк булып, тулайым йыйым 47 мең тонна тәшкил иткән, гектар ҡеүәте 151 центнер булған. Быйыл “Сатурн” крәҫтиән хужалығы йәнә “татлы тамыр”ҙан уғата юғары уңыш алып, рекорд ҡуйҙы - һәр гектарҙан 734 центнер! “Восход-СТ” ЯСЙ-е аграр предприятиеһында тулайым йыйым 45 мең тонна тәшкил итә, “Тахтаров Г.М.” хужалығында һәр гектар 463 центнер төшөм бирә. Быйыл икенсе йыл ғына “татлы тамыр” сәсеүсе “Р.Рәжәпов” шәхси хужалығында ла уңыш ярайһы юғары – һәр гектарҙан 450 центнер көтөлә.\nЮғары уңышҡа өлгәшеү, әлбиттә, хужалыҡтарҙың эштәрҙе алдынғы технологияларҙы ҡулланып, комплекслы алып барыуы, заманса техникаға эйә булып, агротехник талаптарҙы тулыһынса үтәүе һөҙөмтәһе.\n- Районда тағы ла ниндәй культураларға өҫтөнлөк бирелә?\n- Иген культуралары һәм шәкәр сөгөлдөрө менән бер рәттән көнбағыш үҫтереү ҙә иғтибар үҙәгендә. Ул 2200 гектар майҙанды биләй. Әлегә ул бер аҙ йыйып алынды, әммә оҙайлы ямғырҙар көнбағыш баҫыуҙарына инергә мөмкинлек бирмәне, көндәр һыуытып туңдырҙы һәм хужалыҡтар культураны йыйырға тотондо. Юғары килемле сурепица - 262, аҡ гәрсис – 185, люпин (аҡ әсе борос) 121 гектарҙа сәселеп, уңышы йыйып алынды. Киләһе йылғы уңыш хаҡында ла хәстәрлек күрелә. 2600 тонна ярауай иген культуралары, 20 тонна элиталы орлоҡтар етерлек күләмдә келәттәргә һалынды. Орлоҡ сифаты тикшерелеп, 90 процентының сифаты стандарттарға тап килә.\nКиләһе 2019 йылда “Баҫыу көнө” төбәк семинары тап беҙҙең районда үтеүе бик күп нәмә хаҡында һөйләй. Семинарҙы “Восход-СТ” АП-һы базаһында уҙғарыу күҙаллана. Был сараға әҙерлек эштәре башланды ла инде: участка билдәләнеп, унда “Ишембай” агрохимик хеҙмәте станцияһы” ФБДУ-һы бындағы тупраҡҡа агрохимик анализдар уҙғарҙы.\n- Ауыл хужалығында техникаһыҙ бер ниндәй ҙә эш башҡарып булмай, техника торошо ни хәлдә?\n- Һуңғы йылдарҙа техника паркын яңыртыуға мөмкинлектәр табыла. Бы-йыл, мәҫәлән, 4 иген комбайны (2-һе – лизингҡа), бер ҡеүәтле К-744 (“Кировец”) тракторы һатып алынды. Һатып алынған техниканың, шулай уҡ һөт етештереү, тоҡомло малсылыҡ, үҫемлекселек һәм тупраҡты туҡландырыу йүнәлештәренә дәүләт тарафынан һиҙелерлек ярҙам күрһәтелә. Техника һатып алыуға, кредиттар буйынса процентлы ставкаларҙы ҡаплатыуға бүленгән субсидияларҙың дөйөм хаҡы 73 миллион һум тәшкил итте.\n- Дәүләт ярҙамы, маҡсатлы программалар хаҡында ла әйтеп үтһәгеҙ ине.\n- Был йәһәттән төрлө программалар эшләй. Быйыл “Башҡортостан Республикаһында ғаилә һөтсөлөк фермаларын үҫтереү” һәм “Яңы эш башлаусы фермер” маҡсатлы программаһында 3 фермер ҡатнашып, барыһы ла грант алды. Йөҙимән ауылынан Илзирә Рәхмәтуллина менән Аҡкүлдән Алексей Ерофеев ауыл хужалығы техникаһы һәм малдар һатып алырға, Дмитриевканан Илшат Ғиззәтуллин йылҡысылыҡты үҫтерергә уйлаша. Һөт йүнәлешендәге малдарҙың продуктлылығын күтәреүгә, һатып алынған ауыл хужалығы техникаһының һәм ҡоролмаларҙың хаҡын өлөшләтә ҡаплатыуға дәүләт ярҙамы алырға мөмкин. Шулай уҡ район хакимиәте лә яңы эш башлаған фермерҙарға ярҙам ҡулы һуҙа. Ҡотлоғужа ауылынан фермер Азат Маннанов кәзәләр үрсетеп, ҡымыҙ етештереү менән шөғөлләнә ине, хәҙер эшмәкәрлеген киңәйтеп, кәзә һөтөнән сыр етештерергә уйлаша. Бының өсөн ҡорамалдар һатып алды. Ауыл хужалығы эшсәндәре көнөндә ул етештергән сырҙы тәмләп ҡарарбыҙ, тип өмөтләнәм.\nАуылға эшкә ҡайтҡан йәш ауыл хужалығы белгестәренә лә дәүләт ярҙамы күрһәтелә. “Ауыл хужалығында кадрҙар потенциалына дәүләт ярҙамы” программаһына ярашлы, кадрҙар потенциалын үҫтереү буйынса ике йәш белгес - Э.Сәғиҙуллина менән Ф.Ғафаров үҙ тыуған хужалыҡтарына эшкә ҡайтып, 500-әр мең һум күләмендә ярҙам алды.\n- Ауыл хужалығы ҡулланыусылар кооперативтары хаҡында ни әйтерһегеҙ?\n-Билдәле булыуынса, районда февраль айында төрлө йүнәлештә эшмәкәрлек алып барасаҡ ауыл хужалығы ҡулланыусылар кооперативтары һәм инициатив төркөмдәр төҙөү буйынса йыйылыш үткәйне. Ауыл хужалығы кооперативтарына берләшеп эшләргә теләүсе 11 инициатив төркөмдөң 5-һе 3 миллион һумғаса дәүләт ярҙамы - грант алыуға документтар тапшырып, 3-һе еңеп сыҡты. Бурлы ауылында һөт эшкәртеү менән шөғөлләнгән “Ғафури һөтө” һәм Табын ауылында “Солнышко” кооперативтары ит продукцияһы эшкәртергә, мал һуйыу цехы булдырырға, Һабай ауылында “Хәләл-Еҙем” кооперативы ит эшкәртергә уйлаша. Инициатив төркөмдәрҙән Родина ауылында ла (“ШЭ Фәйзуллин Р.Р.” КФХ-һы) бөтөн техник, ветеринар, санитар талаптарға тап килгән һәм барлыҡ шарттар булдырылған мал һуйыу цехы асылды.\nБеҙҙең бурыс – ҡайһы төбәктә малсылыҡ ныҡлы үҫеш алған, шунда ауыл хужалығы ҡулланыусылар кооперативтары төҙөп, шәхси ярҙамсы хужалыҡтарға үҙҙәре етештергән малсылыҡ продукцияларынан килем алыуҙа ярҙам ҡулы һуҙыу.\n- Ауыл хужалығында малсылыҡ тармағы йыл әйләнәһенә килем алыу сығанағы булып тора. Был йәһәттән уңыштар бармы?\n- Малдары булған барлыҡ ауыл хужалығы предприятиелары һәм крәҫтиән-фермер хужалыҡтары малдарҙы ҡышлатыуға әҙерлекле инде, мал аҙығы сифатлы һәм мул тупланды. Мал ҡышлатыуҙы уңышлы атҡарып сығыу өсөн барлығы 10200 тонна бесән, 25500 тонна сенаж, 11300 тонна силос әҙерләнде. Бөтөн төр аҙыҡты иҫәпкә алып, һәр шартлы мал башына уртаса 30,4 центнер мал аҙығы тура килә. Районда өс ауыл хужалығы предприятиеһы һөтсөлөк менән шөғөлләнә. Һөт етештереү буйынса күрһәткестәр былтырғынан юғарыраҡ, район буйынса һәр һыйырҙан 3850 литр (1 ноябргә ҡарата) һөт һауылһа, йыл аҙағына был күрһәткес бер һыйырға иҫәпләгәндә 4200 литрға етеренә иҫәп тотабыҙ. Шәхси ярҙамсы хужалыҡтарға килгәндә, уларҙа 14 меңдән ашыу баш һыйыр малы иҫәпләнеп, шуның 5700 башы – һауын һыйырҙары. Был тәңгәлдә Имәндәш ауыл биләмәһенә ҡараған Юрмаш ауылында йәшәп, ҡайҙандыр көтөп ятмай, ә шәхси ярҙамсы хужалыҡтары иҫәбенә көн күреүсе был төбәктең бик егәрле, тырыш халҡын маҡтап телгә алырға теләйем. Бында һәр ғаилә тиерлек 10-ар баш һауын һыйыры аҫрай, һәр кемдең килем килтерерҙәй үҙ шөғөлө бар.\nРайонда ҡошсолоҡто тергеҙеү бу-йынса ҙур эш алып барыла. “Восход” ауыл хужалығы предприятиеһы етәкселеге (генераль директоры Р.З.Бакиров) элекке “Родина” агрофирмаһының ҡошсолоҡ биналарын һатып алып, нигеҙҙән үҙгәртеп ҡороп, сит илдән ҡайтарылған яңы ҡорамалдар урынлаштырҙы. Бында аҫралған йомортҡа йүнәлешендәге йәш тауыҡтарҙың дөйөм һаны - 74 мең баш булып, шуның 25 мең башы йомортҡа һала. Быйыл 3,5 миллион дана йомортҡа етештерелгән. Хужалыҡ етәксеһе тауыҡтар һанын 180 мең башҡа еткерергә ниәтләй. Бының өсөн 140 миллиондан ашыу һумға инвестициялар талап ителә. Уның эсенә ҡоштар өсөн ҡатнаш аҙыҡ, ҡош итен эшкәртеү цехтары булдырыу һәм башҡалар инә.\n- Һөнәри байрамды билдәләгәндә, асылда уңыштарҙы барлап, теге йәки был тармаҡта тырышып, ал-ял белмәй эшләгән хеҙмәт алдынғыларының исемдәрен атап китеү йолаһы йәшәй.\n-Әлбиттә, ирешелгән барлыҡ уңыштар артында иртә яҙҙан ҡара көҙгәсә алһыҙ-ялһыҙ баҫыуҙарҙа, фермаларҙа тир түккән механизаторҙарҙың, малсыларҙың, һауынсыларҙың, фермерҙарҙың, шәхси ярҙамсы хужалыҡта эшләүселәрҙең тос хеҙмәте ята, уларҙың һәр береһе оло ихтирамға лайыҡ. Һөнәри байрамыбыҙ уңайынан юғары күрһәткестәргә өлгәшкән, төрлө бүләкләүҙәргә лайыҡ булыусыларҙың исем-шәрифтәрен атап китергә кәрәк. Улар араһында “Урожай” ЯСЙ-е КХ-һы һауынсыһы Ләлә Хисмәтуллина һәм механизаторы Азамат Яҡушев, механизатор Альберт Мәхмүтов (Ленин исем. хужалыҡ), Андрей Гапонов (“Агролэнд” ЯСЙ-енең һөтсөлөк фермаһы мөдире), Рәсимә Маннанова (“ШЭ А.Б.Маннанов” КФХ-һы), малсы Наил Сабитов (“КФХ башлығы Р.В. Мөьминов” ШП-һы), ҡошсо Юлия Николаева (“Восход” ЯСЙ-е аграр предприятиеһы), шәхси эшҡыуарҙар-крәҫтиән (фермер) хужалыҡ башлыҡтары Рөстәм Йомағолов, Морат Шаймарҙанов, Николай Карпунин, Урал Ҡорманғолов, Князь Алиян (“ШЭ М.Ш.Алиян” хужалығы управляющийы) һәм башҡалар бар. Ғөмүмән, ауылда төпләнеп, йыл әйләнәһенә ауыл хужалығы тармағында эшләгән һәр кем маҡтауға лайыҡ.\n- Киләсәккә ниндәй бурыстар күҙаллана?\n- Ауыл хужалығы тармағы алдында эшләйһе эштәр, хәл итәһе проблемалар байтаҡ, әлбиттә. Уларҙың өҫтөндә эшләйбеҙ, тейешле саралар күрәбеҙ. Яңы технологияларҙы үҙләштереү, кадрҙарҙы йәлеп итеү – беҙҙең алда торған бурыстар. Әлбиттә, ауылда квалификациялы эшсе кадрҙарҙың, атап әйткәндә, бигерәк тә механизатор, малсы кеүек һөнәрмәндәрҙең етешмәүе иң ҙур проблемаларҙың береһе, тип әйтергә кәрәк. “Восход-СТ” ЯСЙ-е аграр предприятиеһы етәксеһе Руслан Бакиров йәш белгестәрҙе, кадрҙарҙы эшкә йәлеп итеү менән бер рәттән торлаҡ мәсьәләһен дә хәл итеү өҫтөндә эшләй, ер участкалары алып йорттар төҙөтә. “КФХ башлығы Р.В.Мөьминов” хужалығында ла киләһе йылға элекке колхоз контораһын ике фатир итеп үҙгәртеп ҡорорға уйлашалар.\n- Байрам уңайынан теләктәрегеҙ ҙә барҙыр?\n- Районыбыҙҙың ал-ял белмәгән ауыл эшсәндәре – механизаторҙар, һауынсылар, малсылар, фермерҙар, шәхси ярҙамсы хужалыҡ тотоусылар, ғөмүмән, ауыл хужалығында эшләгән барлыҡ хеҙмәткәрҙәр ирешелгәндәр менән генә сикләнеп ҡалмаҫ, киләсәктә тағы ла юғарыраҡ үрҙәр яулау өсөн тырышыр, тип уйлайым. Һәм барлыҡ ауыл уңғандарын, ветерандарыбыҙҙы район хакимиәте һәм үҙемдең исемдән һөнәри байрам – Ауыл хужалығы эшсәндәре һәм эшкәртеү сәнәғәте хеҙмәткәрҙәре көнө менән ҡотлайым. һәммәгеҙгә лә иҫәнлек-һаулыҡ, бәхет, именлек теләйем. Еңел булмаған эшегеҙҙә уңыштар юлдаш булһын!\n-Рөстәм Рәшит улы, һеҙҙең ҡотлауҙарға беҙ ҙә ҡушылабыҙ. Әңгәмә өсөн ҙур рәхмәт.


Ҡаҙағстандың Аҡтау ҡалаһында башҡорт һабантуйы уҙҙы // Мәҙәниәт | новости башинформ.рф\nҠаҙағстандың Аҡтау ҡалаһында башҡорт һабантуйы уҙҙы\n16:37, 20 мая 2015 Мәҙәниәт\nҠаҙағстандың Аҡтау ҡалаһында башҡорт һабантуйы уҙҙы Фото: Андрей Старостин\nӨФӨ, 2015 йыл, 20 май. /«Башинформ» мәғлүмәт агентлығы, Розалиә Вәлиева/.\nҠаҙағстандың Аҡтау ҡалаһында башҡорт һабантуйы уҙҙы. Байрамды «Салауат» башҡорт мәҙәни үҙәге ойошторҙо. Был хаҡта үҙәк рәйесе Урал Аҙнабаев хәбәр итте.\nГөрләп торған майҙанда тоҡ менән һуғыш, тоҡ кейеп йүгереү, бағанаға үрмәләү, арҡан тартышыу һәм милли көрәш кеүек традицион ярыштар уҙғарылды.\nБайрамды Мангистау өлкәһе хакимиәте, Аҡтау ҡалаһы хакимиәте, «Нур Отан» халыҡ-демократик партияһы, Мангистау өлкәһе Ҡаҙағстан халыҡтары ассамблеяһы һәм «Салауат» башҡорт мәҙәни үҙәге ойошторҙо.\nСарала республика артистары ҡатнашты, улар араһында Хөрмәтулла Үтәшев бар. Башҡорт этномәҙәни берекмәһе ағзалары Башҡортостандың Мәҙәниәт министрлығынан рәхмәт хаттары алды. Бынан тыш, башҡорт мәҙәни үҙәгенә ике милли кейем һәм сувенир һауыттар бүләк ителде.


3 Ноябрь 2020, 13:33\nТормош ағышы йылдамлана барған һайын, беҙ ҙә уның артынан етешергә тырышабыҙ. Һәр нәмәне йәһәтерәк, шәберәк башҡарырға ынтылабыҙ. Был ризыҡ әҙерләүгә лә ҡағыла. Башҡортостандың атҡаҙанған артисы, Мостай Кәрим исемендәге Милли йәштәр театры актрисаһы Зилә Сәйетова ла – тормошто, көнитмеште еңелләштереү, ябайлаштырыу яғында.\n«Хәҙер килеп етәм, юлға сыҡтым!» – тип кемдер шылтыратһа, һис аптырап ҡалмай актриса. Һыуытҡысынан, туңдырғысынан кәрәкле аҙыҡ-түлекте сығара ла һә тигәнсе табынын әҙерләй. Оҙон-оҙаҡ мәшәҡәтләнә торған ҡатмарлы рецептарҙы үҙ итмәй.\nҺыуытҡысында һәр саҡ яртылаш әҙер тәғәм (ярымфабрикаттар) ята. Туңдырылған ит, йәшелсә-емеш, бәшмәк ярҙам итә был осраҡта. «Иретеп алыу тиҙ бит хәҙер, бар заманса техника ҡул аҫтында», – ти Зилә апай.\nБына был тәмлекәстәр өсөн туңдырғыста үткәрелгән ит, ҡамыр өҙөлмәһен бер ваҡытта ла.\n500 грамм әҙер ҡатлы ҡамыр, 500 грамм үткәрелгән ит, 1 баш һуған, тәменсә тоҙ, борос, 1 йомортҡа, 1 ҡалаҡ һөт, 1-2 ҡалаҡ кунжут орлоғо кәрәк.\nҮткәрелгән иткә ваҡ итеп туралған һуған, тоҙ, борос һалып эслек әҙерләйбеҙ. Ҡамырҙы иретеп, артыҡ йоҡа итмәй генә йәйәбеҙ һәм буйға өс өлөшкә бүләбеҙ. Уртаһына эслек һалып, ситтәрен бөрәбеҙ. Шунан, ҡусҡар рәүешендә уратып, майлы табаға һалабыҙ.\nЙомортҡа һытып, һөт менән болғатабыҙ ҙа бәлештең өҫтөнә һылайбыҙ (сере шунда – һөт ҡушһаң, ҡамыр ҡатмай). Өҫтөнә кунжут орлоғо һибәбеҙ.\n180 – 200 градусҡаса эҫетелгән мейестә 30 – 40 минут бешерәбеҙ.\nИткә ҡырғыстан үткәреп 1-2 картуф ҡушырға ла була. Ит аҙыраҡ саҡта ла шулай «хәйләләшергә» мөмкин.\nБәлеште ошондай эслек менән дә әҙерләп була: эремсек менән адыгея сырын бер үк нисбәттә алабыҙ, 1 баш һуған, тоҙ, борос ҡушабыҙ.\n...Зилә Әсҡәт ҡыҙы ғаиләһен, яҡындарын тәмле ризыҡ менән һыйларға ифрат ярата. Әсәһе Мәүзифа апай күп йылдар «Башҡортостан» ресторанында эшләй, бишенсе разрядлы ашнаҡсы була. Һалмалы аш, ваҡ бәлеш, гөбәҙиә, сәк-сәк, балан эсемлеге кеүек милли ризыҡтар бирелә унда. Гел барып йөрөмәһә лә, ҡайһы саҡ инеп сығырға тура килә әсәһе янына. Ресторан ул белем алған Фатима Мостафина исемендәге 20-се ҡала башҡорт мәктәбенән алыҫ түгел. Бер-ике тапҡыр ниндәйҙер сараларҙа ҡатнашып, йырлап та йөрөй унда Зилә апай. Ҡайҙа ғына булып, ниндәй генә затлы тәғәмдәрҙе ауыҙ итмәһен, бер ерҙә лә әсәһенекеләй бешерелгән гөбәҙиәне ашағаны юҡ. Ҡәҙерле кешеһенең ҡулдары яһаған сәй ҙә иң татлыһы булып иҫендә ҡалған.


Республика баҫыуҙарына 69 мең тонна ашлама индереләсәк\n16 Июнь 2011, 17:05\n2011 йылда Башҡортостан баҫыуҙарына 69 мең тонна самаһы минераль ашламалар индереләсәк. Был хаҡта БР Дәүләт Йыйылышы – Ҡоролтай ултырышында БР ауыл хужалығы министрының беренсе урынбаҫары Николай Коваленко хәбәр итте.\nПланлаштырылған ашламалар күләме уларҙы гектарына 22 килограмм иҫәбенән индерергә мөмкинлек бирәсәк. Николай Коваленко бының тупраҡҡа талап ителгәндән күпкә аҙ булыуын билдәләне. Был тейешле күләмдән яҡынса 60 процент.\nНиколай Коваленконың әйтеүенсә, Башҡортостанда быйыл тәүге тапҡыр ужым культураларын туҡландырыу буйынса программа тормошҡа ашырылған. Ошо маҡсатҡа 121 миллион һум бүленгән. Һөҙөмтәлә яҙғыһын ҡышҡы һыуыҡтарға бирешмәгән 540 мең гектар ужым культуралары баҫыуҙарының 500 мең гектарын ашламалар менән туҡландырырға мөмкинлек булған.\nДөйөм алғанда минераль ашламаларға һәм үҫемлектәрҙе һаҡлау сараларына быйыл Башҡортостан бюджетынан 458 миллион һум бүленә.


Ауыл биләмәһе башлыҡтары тәжрибә уртаҡлаша\nБаймаҡ районындағы сираттағы күсмә семинар-кәңәшмә Татлыбай һәм Сибай ауыл хакимиәте биләмәләрендә уҙҙы. Етәкселәр ауылдарҙағы алдынғы эш тәжрибәләре менән уртаҡлашты, ауылдарҙағы социаль-мәҙәни объекттарҙы ҡараны.\nБыл юлы семинар эшендә райондың социаль һәм мәҙәни тармаҡ етәкселәре лә ҡатнашты. Сара Татлыбай ауылы биләмәһендә уңышлы эшләп килеүсе крәҫтиән-фермер хужалыҡтары менән танышыуҙан башланды. Йәйге осорҙа билдәле уларҙың төп эш урыны - йәйге лагерҙарҙа. Тәүге туҡталыш - Зарифа Хәлимованың ярҙамсы хужалығы йәйләүе. Хужабикә Түбәнге Сыртым ҡалаһынан. Сибай хужалығы йылҡыларының бер өйөрөн алып ул райондың йылҡысылыҡ тармағын үҫтереүҙе инвестициялай. Татлыбай йәйләүендә өс кеше эшләй. Көнөнә яҡынса 150-170 литр һөт һауылып ҡымыҙ һатыуға сығарыла. Продукцияны реализациялау юлдары барлана.\nКиләсәктә был ерҙән алыҫ түгел урында башҡорт ауылы этнокомплексы асылыуын иҫәпкә алғанда был йәйләүҙең киләсәге бар. Йәйләүҙә ҡымыҙ бешеү йорто төҙөлә, Татлыбайҙың үҙендә ат һарайы ла яңыртып төҙөкләндерелә- ҡышҡы осорға әҙерлек алып барыла. Ауыл биләмәһендә уңышлы эшләүсе фермер Радик Ишмуллин районда ла танылыу яулап өлгөрҙө. 2012-се йылда йылҡысылыҡ буйынса эш башлай. Артабан көрсөккә төшкән хужалыҡтың 200 баш һыйыр малын һатып ала. Бөгөнгө көндә дөйөм 452 баш малы бар. 28 кешене эш урындары менән тәьмин иткән. Фермер етештергән ҡымыҙ Башҡорт аты фестивалендә лайыҡлы баһа ала. Бөгөнгө көндә һауын буйынса Ишмулин хужалығы күрһәткестәре алдынғы Ленин, Мырҙаҡаев хужалыҡтарынан ҡала өсөнсө урынды биләй.\nАртабан семинарҙа ҡатнашыусылар Кәрешкә ауылы фермерҙары Линар Әхмәтов һәм Айтуған Йәнтилин хужалыҡтарын ҡараны. Кәрешкә ауылында мәктәп, клуб менән танышты. Шулай уҡ Татлыбайҙа бушаған мәктәпкә күскән ауыл хакимиәте бинаһын, ФАП, башланғыс мәктәп һәм балалар баҡсаһын берләштергән комплексты, быйыл Бөйөк Еңеүҙең етмеш йыллығы айҡанлы асылған мемориаль комплекстарҙы ҡараны, сәскәләр һалды.\nАртабан семинар Сибай ауылы биләмәһендә дауам итте. Иҫке Сибайҙа ла ҡатнашыусылар шәхси эш асып ауылдың киләсәген үҫтереүгә булышлыҡ иткән бер‐нисә эшҡыуар менән осрашты.\nШуларҙың береһе- һатыуҙа үтемле төҙөлөш материалы шлаклы блоктар эшләүсе Шамил Иҫәндәүләтов. Күптән түгел ул Златоуст ҡалаһынан 480 меңгә заводта етештерелгән сифатлы ҡоролмалар алған. Етештереү ҡеүәте алты сәғәттә 680 дана блок. Эшҡыуарҙа өс кеше эшләй. Бынан тыш улар бәҙрәфтәр, беседкалар, һандыҡ һәм мунса ишектәре лә эшләп һатыуға сығара. Сулпылар балалар баҡсаһы, Ғата Сөләймәнов исемендәге сәнғәт мәктәбе лә семинарҙа ҡатншыусылар иғтибарынан ситтә ҡалманы. Сара ауыл мәҙәниәт йортонда семинар- кәңәшмәнең пленар ултырышы менән тамамланды. Һөҙөмтәләр, етешһеҙлектәр барланды һәм киләсәккә пландар ҡоролдо.


Ҡыҫҡа ғына ваҡыт эсендә күп китап уҡыусыларҙа тормошсан әҫәрҙәре менән үҙ ижадына ҡарата ҡыҙыҡһыныу уятҡан Айгиз Баймөхәмәтовтың "Ҡалдырма, әсәй!" исемле повестар йыйынтығы "Мәктәп китапханаһы" серияһында нәшер ителде.\nБашҡортостандың атҡаҙанған мәҙәниәт хеҙмәткәре, Шәйехзада Бабич исемендәге республика йәштәр премияһы лауреаты, әүҙем автор ҡатмарлы тормошта йәшәгән һәм иртә ҙурайырға тура килгән сабыйҙарҙың сетерекле хәл-ваҡиғалар аша йөрәк өҙгөс ысынбарлыҡты аңлауын, шул арҡала бала күңелендә тыуған кисерештәрҙе бөтә нескәлектәре һәм биҙәктәре менән алып барып еткерә.\nӘҫәрҙәрҙе уҡыған саҡта туғанлыҡ ептәренең ни тиклем мөһим икәнлеген аңлап, атай-әсәйле булыуҙың ҙур бәхет булыуына тағы бер тапҡыр инанаһың. Ваҡиғаларҙың ҡайһы берҙәренең үҙәгендә үҙең дә ҡайнайһың. Хатта балаларҙың тормошон еңеләйтеү өсөн, ярҙам итеү теләге ҡабына, һис булмаһа, иркәләп йыуатҡы килә. Күңелдә иң изге тойғолар уяна... Тормош ҡиммәттәренә нығыраҡ төшөндөрә торған был баҫма һәр китап уҡыусыны битараф ҡалдырмаҫ.


Сәйәсәт » Страница 3 » Табын\nАлданыусылар һаман бар\nТура бәйләнеш барышында Рөстәм Хәмитов күп фатирлы йорт төҙөү барышында алданыусылар һорауына яуап бирҙе. Уның белдереүенсә, әле Өфөлә ошондай 77 йорт иҫәпләнә һәм алданыусы кешеләрҙең һаны 5 мең 600-ҙән ашыу. Рөстәм Зәки улы ҡайһы йорттоң ҡасан файҙаланыуға тапшырыласағын белдерҙе. Республика ҡаҙнаһына өҫтәмә сығым булып ятһа ла, "дольщиктар" менән эшләүҙе туҡтатмаясаҡбыҙ, уларҙың һорауын тулыһынса ҡәнәғәтләндерәсәкбеҙ,-тине. Ул шулай уҡ был йәһәттән хоҡуҡ һаҡлау органдарына был мәсьәләне етди контролгә алырға ҡушты.\nДепутаттар ниндәй булырға тейеш?\nРөстәм Хәмитовтан БР Дәүләт Йыйылышы- Ҡоролтай депуттары итеп кемдәрҙе күрергә теләүен һоранылар. Уның белдереүенсә, республика парламентында профессионалдар эшләргә тейеш. 2018 йылдағы һайлауҙар 2013 йылдағыһынан байтаҡҡа айырыласаҡ. 35 йәшкә тиклемге йәштәр күберәк килһә һәйбәтерәк булыр ине. Шул уҡ ваҡытта төрлө партияларҙың, төрлө милләт кешеләренең депутат булып һайланып, күп милләтле республика халҡына хеҙмәт итеүҙәрен теләне.\nКрасноусолдан эшҡыуар һорау бирҙе\nКрасноусолдан Руция Дауытова социаль эшҡыуарлыҡ менән шөғөлләнеүен, әммә уға урындағы власть ҡайтарып бирмәү шарты менән бина бирмәүҙәренә зарланды. Рөстәм Зәки улы ҡайтарып бирмәү шарты менән бик икеле, ә бына льготалы шарттарҙа бина бүлеү буйынса Рәмил Зәкәриә улы һөйләшермен, тип белдерҙе.\nPS. Руция Дауытова былтыр йәй көнө генә Красноусолда Карл Макс урамында (элекке "Аралыҡ", военкомат эргәһендә) "Спасибо" социаль магазины асҡан. Һүҙ шул хаҡта бара.\nТура бәйләнеш тамамланды\nРөстәм Хәмитов менән 2 сәғәт ярым барған тура бәйләнеш тамамланды. Һорауҙан төрлө өлкәләргә ҡағылды. Демография, һаулыҡ һаҡлау, алданған өлөшсәләр, Мәскәү ҡалаһы, Силәбе өлкәһе башҡорттарының туған телде, мәҙәниәтте һаҡлап ҡалыу тураһындағы һорауҙары, спортты үҫтереү, ауылдарҙа юл юҡлығы буйынса ла һаорауҙар булды. Ғафури районы Еҙем-Ҡаран урта мәктәбенең 9-сы класс уҡыусыһы Эльмир Сәғитов тыуған ауылы Ҡыҙыльярҙа Интернет булмауына, мәктәптә компьютер класының, интерактив тактаның туҙыуына зарланды. Рөстәм Хәмитов был мәсьәләләрҙе ыңғай хәл итергә һүҙ бирҙе. Шулай уҡ "Красноусол" шифаханаһында ял урындарҙы арттырыу тураһында ла һорау булды. Ғөмүмән, бер генә һорау ҙа яуапһыҙ ҡалманы.\nПутевка хаҡы ни өсөн ҡиммәт?\nТура бәйләнеш барышында ошондай һорауға яуап бирҙе Рөстәм Хәмитов. -Беҙҙең шифаханаларҙың хаҡы үтә ҡиммәт - был факт. Республика халҡының үҙебеҙҙәге шифаханаларҙа ял итеү мөмкинлеге күпкә юғарыраҡ булырға тейеш.


Учалы районының төньяҡ зонаһына тәбиғи газ килде\nБыл тарихи ваҡиға Башҡортостанда газ үткәреү һәм газ менән тәьмин итеү программаһы ярҙамында тормошҡа ашырылды. Ҡасаба-ара газүткәргес Сәфәр-Илсе-Мансур -Ильинка ауылдарын зәңгәр яғыулыҡ менән тәъмин итә.\nУчалыға тәбиғи газ 1998 йылда килә. Башта ул ҡалаға үткәрелә. Һуңғараҡ ауыл биләмәләренә лә торбалар һуҙыла. 2006-2008 йылдар араһында "Газпром" акционерҙар йәмғиәте инвестициялары ярҙамында Миндәк - Ураҙ,Ҡунаҡбай - Ураҙ ауылдары араһында газүткәргес сафҡа индерелә. 18 ауылдағы өс меңдән ашыу шәхси йорт, егерменән ашыу социаль объект тәбиғи газ менән тәьмин ителә.\nРайондың төньяҡ зонаһына газ үткәреүгә республика бюджетынан 47,8 миллион һум аҡса бүленгән. Былтыр йәй Учалы-Мансур газүткәргесе төҙөлөшөнә "Газпром" акционерҙар йәмғиәте 189,5 миллион һум инвестиция һалған. Газ торбаһының оҙонлоғо - 26 киломерҙан ашыу. Мансур ауылында тәүгеләрҙән булып зәңгәр яғыулыҡ Салауат Ғәҙелшин йортона үткәрелә. Йорт хужаһы 2004 йылда йорт һалып сыға. Быға тиклем ҙур йорт утын яғып йылытылған. Газ үткәреү хаҡында хәбәр алыу менән махсус ҡорамалдар һатып алыу өсөн аҡса йыя башлағандар. Ихлас һәм ҡунаҡсыл хужалар ҡунаҡтарҙы ҡайнар сәй һәм мул табын менән һыйланы. Ауыл халҡының шатлығын етәкселәр ҙә уртаҡлашты.


9 Апрель , 13:30\nҠайһы берәүҙәр, фатир алыу менән һата һалып, икенсе ҡалаға күсеп китте. Беҙ Физәлиә менән театрға тоғро ҡалдыҡ. Театрҙың миҙгеле менән бергә киләбеҙ.\nСтәрлетамаҡ башҡорт драма театрын Илһам менән Физәлиәнән башҡа күҙ алдына килтереүе ҡыйын – ул ысынлап та шулай. Хәйер, Физәлиә – ул үҙе айырым бер тема. Уның тураһында тәфсилләп, һәр уйнаған роленә туҡталып яҙырға кәрәк. Илһам иһә тәжрибә туплаған актер ғына түгел, үҙен төрлө һөнәрҙәрҙә һынап ҡараған, театр тормошонда хужалыҡ эштәрен дә биш бармағы кеүек яҡшы белгән, килеп тыуған мәсьәләләрҙе хәл итеүҙә ҙур роль уйнаған белгес булараҡ яҡшы таныш. Был мәҡәләлә нәҡ Илһам Ринат улы хаҡында яҙып үтмәксемен.\n...1991 йылдың ноябре булһа кәрәк: Стәрлетамаҡта филармония асыу концерты бара. Шунда яңы ғына асылған Бейеү театры солисы “Башҡорт егеттәре” бейеүе менән сығыш яһай. Шығырым тулы зал, йәш бейеүсене сәхнәнән ебәрмәй, дәррәү алҡыштарға күмә... Бына шул артист була инде ул бөгөн үҙенең матур юбилейын – 50 йәшен ҡаршылаусы Илһам Рәхимов. Беҙ уның менән телефон аша булһа ла әңгәмәләшеп тә алдыҡ.\n- Илһам, Стәрлетамаҡтың сәнғәт донъяһына бейеүсе булараҡ килеп инһәң дә, бөгөн халыҡҡа һин актер, йырсы, бигерәк тә етәксе булараҡ яҡшы танышһың. Тәүге ролдәреңде ҡасан уйнаның – ошо турала ентекләберәк аңлатып үт әле?\n- Сәнғәт өлкәһендәге хеҙмәт биографиям Стәрлетамаҡта ошо театрҙар ойошторолған йылдарҙа башланды. 1993 йылға тиклем Бейеү театрында, 95-кә тиклем Бейеү театры менән драма театры араһында – ике арала йөрөнөм, Бейеү театрына Рәил менән Гөлгөнә Лоҡмановтар, Айҙар Ишбулатов кеүек талантлы бейеүселәр килеп, театр ныҡлы аяҡҡа баҫып эшләп киткәс, драма театрына күстем. Күңелемдә бейеү булһа ла, һөнәрем буйынса актер булғас, драма театрында ҡалдым. 1993 йылда Физәлиә менән өйләнештек – ул Өфөлә академтеатрҙа эшләй ине, уны Стәрлетамаҡҡа алып ҡайттым.\nТәүге ролдәремде 1991 йылда уйнаным. Дулат Исабековтың “Көтөр кешем бар минең”ендә бәләкәй генә бер ролде башҡарҙым – Рәмил Ғимраниҙы алмаштырҙым. Йәғни үҙемдең роль түгел, кешенекен уйнаным. Унан һуң Флорид Бүләковтың “Мөхәббәт ҡарағы”нда Боғанур роле, Рәмил Ҡолдәүләттең “Бермуд өсмөйөшө”ндә (Азат Нәҙерғолов ҡуйҙы) мин – Йәмил, Азамат Хәлилов – Самат, Физәлиә – Хазина – тәүге эшебеҙ ошолар. Театрҙың режиссеры Гөлдәр Ильясова ошо тәүге ролдәремде оҡшатты: “Илһам, театрға актерҙар кәрәк, тиҙ генә беҙгә эшкә кил!” – тип өгөтләне. Ул саҡта әле ҡулға диплом алып та өлгөрмәгәйнем, гастролдәргә лә сығып киттем. 15 июндә мин театрҙа штатта инем инде.\n- Белеүемсә, хәҙер һин Стәрлетамаҡ театр-концерт берләшмәһендә директор урынбаҫары булып эшләйһең. Шул уҡ ваҡытта сәхнәлә лә йыш сығыш яһайһың: актер булараҡ та, хатта йыр менән дә... Ошо эштәрҙе бергә алып барыуы бер-береһенә ҡамасаулыҡ итмәйме?\n- Әлбиттә, хужалыҡ эштәренә ҡарағанда, ижад эше яҡыныраҡ. Яҙмыштыр инде, ғүмер баҡый ике эштә эшләргә тура килде – Бейеү театрында бейеүсе һәм режиссер ярҙамсыһы, драма театрында – актер һәм труппа етәксеһе, һуңғараҡ художество етәксеһе булдым. Актерлыҡ штатында ла торғас, уйнарға тура килә. Ошо театрҙа эшләү дәүеремдә ҡырҡҡа яҡын роль башҡарҙым. Йылына дүртәр спектакль була инде. Шулай ҙа уйналмаған ролдәрем дә тороп ҡала.\n- Бына нисә йылдар инде һеҙ, Физәлиә менән ошо театрға тоғро ҡалып, ал-ял белмәй хеҙмәт итәһегеҙ. Балаларығыҙ ҙа һеҙҙең юлды һайланымы?\n- Балаларҙы үҙебеҙҙең юлдан ебәрмәнек. Рухи аҙыҡ булыу менән кеҫә яғы һай булды. Ә шулай ҙа Стәрлетамаҡтың ул саҡтағы етәксеһе Спартак Ғәли улына оло рәхмәтлебеҙ, матди ярҙамы ла ҙур булды, ижадыбыҙҙы халыҡҡа еткереүҙә лә роле баһалап бөткөһөҙ. Ҡайһы берәүҙәр, фатир алыу менән һата һалып, икенсе ҡалаға күсеп китте. Беҙ Физәлиә менән театрға тоғро ҡалдыҡ. Театрҙың миҙгеле менән бергә киләбеҙ.\n...Был донъяла һәр кемдең үҙ тәғәйенләнеше була, тиҙәр. “Театр эшен, уның үҫеш йүнәлешен, тын алышын шул тиклем яҡшы белә, теләһә ҡайһы проблемалар килеп сыҡҡанда ла, ижади яҡтан да, хужалыҡ мәсьәләһендә лә уға таянырға була”, ти коллегалары Илһам Рәхимов тураһында. Ҡулынан килгәнен белеп, фәҡәт уға ошондай яуаплы эштәрҙе тапшыралар ҙа инде.\nСтәрлетамаҡта башҡорт театры асылғандан бирле тиерлек, театр менән йәнәшә атлап, бергә үҫкән, бергә сыныҡҡан, бергә олпатланған был үҙенсәлекле матур пар – Рәхимовтарға юбилейҙары айҡанлы тамашасыны ҡаршы ултыртып, күҙгә-күҙ осрашып берсә илатыр, берсә көлдөрөр ҡабатланмаҫ образдары менән арбап, дәррәү алҡыштарға күмелергә яҙһын әле!\n"Ашҡаҙар" гәзитенән. Архив.


Проблемаңды "Инцидент" хәл итәсәк » «Йәшлек» гәзите | Газета «Йәшлек»\nГазета "Йәшлек" » Яңылыҡтар таҫмаһы » Проблемаңды "Инцидент" хәл итәсәк\n24.01.2019 Проблемаңды "Инцидент" хәл итәсәк\nБашҡортостан халҡының проблемаларын хәл итеүҙә "Инцидент" системаһы эшләй. Түбәндә һорау-мөрәжәғәттәргә эш менән уңышлы яуап миҫалдарын килтерәбеҙ:\n- "Бәйләнештә" селтәрендәге "Подслушано Белорецк" төркөмөндә "43-сө йорттоң мөйөшөнә электр бағанаһы бына-бына ҡолайым тип тора. Йортта ике ғаилә йәшәй, әгәр ҙә бағана ауһа ике яҡ та зыян күрәсәк. Бер юлы электр уты башҡа йорттарҙа ла өҙөләсәк" тигәндәр.\nБыл проблема яуапһыҙ ҡалманы. Белорет районы хакимиәтенең рәсми вәкиле Александр Зайцев белдереүенсә, мөрәжәғәт "Белорет ҡала электр селтәрҙәре" муниципаль предприятиеһына ебәрелгән. Улар, үҙ сиратында, бригада ебәреп бағананы яңынан ҡуйған.\nҠырмыҫҡалы районының Күлләр ауылынан Римма Сөләймәнова ауылдарында былтыр яҙ клубтың сәбәпһеҙ ябылып, ошо көнгәсә бикле тороуына борсолоу белдергән.\n«Ауылыбыҙҙа 18 йәшкә тиклем 20 бала һәм байтаҡ оло кеше бар. Клуб асылһа, үҙебеҙ булһа ла байрамдар ойошторор инек. Балаларыбыҙ бар нәмәгә лә һәләтле. Яңы йылға ла һанаулы ғына ваҡыт ҡалды. Кисә бер хаҡлы ялдағы апай, лотерея билеттары һатмайһығыҙмы, Яңы йылға клубты асаларҙыр ул, тип һораны. Етәкселәр, былтыр тендер үткәрелде, мәҙәниәт усағының бинаһына капиталь ремонт эшләнәсәк, Яңы йылға асылыр, тип вәғәҙә биргәйне лә бит. Һаман да тынлыҡ. Мин, ауылдың актив кешеһе булараҡ, һеҙгә мөрәжәғәт иттем».\nҠырмыҫҡалы районы хакимиәте башлығы Әлфир Сабиров был мөрәжәғәткә түбәндәгесә яуап биргән:\n«Күлләр ауылындағы клуб, ауылда халыҡ аҙ йәшәүе сәбәпле, 2017 йылда ябылғайны. 43 йортта ни бары 140 кеше йәшәй. Бөгөнгө көндә 20 декабрҙән уны асырға тигән ҡарар ҡабул ителде. Артабан мәҙәниәт усағына ремонт үткәреләсәк.\nМәктәп, балалар һаны аҙ булғас, 2011 йылда ябылғайны. Улар көн һайын күрше Ефремкино ауылына йөрөп уҡый. Тәбиғәт шарттарына бәйле был ауыл ҡараған ауыл хакимиәте биләмәһендә эсәр һыу проблемаһы бар. Был мәсьәлә планға ярашлы хәл ителә. Ихаталары эсендә ҡоҙоҡ ҡаҙған кешеләрҙең әйтеүенсә, һыу 3 метрҙан сыға. 9 шәхси ҡоҙоҡтан башҡа, дөйөм ҡулланыу өсөн ике ҡоҙоҡ ҡаҙылған.Ер аҫты һыуҙары өҫтә урынлашҡан, һыу 3 метрҙан сыҡҡан. Ауыл хакимиәте башлығы Наталья Иванованың һүҙҙәренсә, 2005 йылда ауыл халҡынан һыу өсөн биләдәләнгән тарифтар буйынса түләүҙән баш тартыу тураһында ғариза килгән. Халыҡ аҡса түләмәгәс, һыу биреү туҡтатылған. Былтыр торбалар ҙа ҡаҙып алынған. Күлләр ауылына һыу үткәреү ҡаралмаған.»\nЙылдар, айҙарға һуҙылған проблемалар хәл ителә башланы, шикелле...\nРеспублика етәкселегенә интернет аша Өфөнөң төрлө районынан коммуналь һәм социаль проблемалар тураһында ла хәбәрҙәр күп килә. Шундайҙарҙың береһе ҡаланың Комсомол урамындағы 21/1 йортонда йәшәүселәрҙән булған. Башҡортостан Башлығы вазифаһын ваҡытлыса башҡарыусы Радий Хәбировтың “Фейсбук”тағы сәхифәһенә рәхмәт белдереп яуап яҙғандар.\n“Юл билдәләре ҡуйылды. Бик тиҙ эшләнде. Ә беҙ бығаса өс йыл төрлө инстанцияларға йөрөнөк, бихисап ҡабул итеүҙәрҙә булдыҡ. Хәҙер ЖЭУ ҡойма ҡуйҙы, беҙҙең тәҙрәләр машиналарҙан зыян күрмәйәсәк. Иҫке балалар баҡсаһын емерҙеләр, яңыһын төҙөйәсәктәр. Ҡарҙы ла быйыл, былтырғыға ҡарағанда, яҡшыраҡ таҙарталар. Һеҙ “ҙур ҡая”ны урынынан ҡуҙғаттығыҙ. Рәхмәт! Беҙ төҙөкләндереү программаһына эләгергә тырышабыҙ. Артабан да яҡшы хеҙмәттәшлеккә өмөтләнәбеҙ”, тип яҙған Татьяна Глазьева.\nХалыҡ үтенесе үтәлгәнен бик тиҙ күрә. Рәхмәт килгән икән, тимәк, эш эшләнгән.\nАвтор: Айбулат ИШНАЗАРОВ, Алһыу ИШЕМҒОЛОВА., Зөһрә ЙӘҺҮҘИНА


Яр буйын йүнәтергәме? Әллә күпер төҙөргәме?\n6 Февраль 2019, 11:08\nКөньяҡ йүнәлештә күпер аша бөкөләрҙә йонсоусы меңдәрсә водитель көн һайын яр буйында барған тиңе булмаған төҙөлөштө тормошҡа ашырыусыларҙы аптырап ҡәһәрләй. Аптырамаҫлыҡ та түгел, яр буйындағы төҙөлөш эштәре ифрат тапҡыр башҡорт мәҡәлендәгесә, ыштан кеймәй генә ҡайыш тағып йөрөгән булдыҡһыҙ егетте хәтерләтә.\nЭйе, Ағиҙел аша күпергә ихтыяж күптән билдәле, иң тәүҙә хәл итеүҙе көткән мәсьәлә. Ләкин аҡса юҡ икән. Ә дәүләт яр буйын реконструкциялауға ҡайҙан аҡса тапҡан? Яңыраҡ бындағы төҙөлөш эштәренә сығымдарҙың тағы ла 2,5 тапҡырға артыуы һәм 1,63 миллиард һумға етеүе билдәле булды.\nБашҡортостан автономияһының 100 йыллығы айҡанлы яр буйындағы төҙөлөш эштәре төп объекттарҙың береһе буласаҡ һәм быйыл йәй сафҡа инәсәк икән. Ярай, бирһен хоҙай, бындағы таш һәм тимергә түгелгән миллиардтар өҫтөнән тыҡылдата баҫып атлап йөрөргә яҙһын.\nТик файҙаһын кемдәр күберәк күрер икән? Ярай ҙа элекке һымаҡ яр буйын көньяҡтан килеп тулған йылғыр егеттәр һәм уларҙың урындағы чиновниктар араһынан сыҡҡан нәфселе хужалары үҙ мәнфәғәттәрендә баҫып алмаһа. Аҙым һайын көйҙөрөлгән ит тә, сифатын һатыусылар үҙҙәре лә белмәгән эсемлек булмаҫмы?\nКөтөргә оҙаҡ ҡалманы, йәйгә сыҡҡас та белербеҙ.